title: Jemenin sisällissota (2015–)

text: 13. elokuuta 2016 osa Jemenin kansanedustajista kokoontui ensimmäistä kertaa istuntoon sitten sisällissodan alkamisen. Saudi-Arabiassa oleva presidentti Hadi vastusti pääkaupungissa tapahtunutta kokoontumista. Istuntoon osallistuneiden 144 kansanedustajan (301-paikkaisesta parlamentista) on tulkittu tukevan hutheja ja heidän liittolaisiaan, jotka kannattavat Salehia.


title: Jemenin sisällissota (2015–)

text: 14. elokuuta 2016 kapinallisalueella sijaitsevan koulun pommituksissa kuoli ainakin 10 lasta ja 30 loukkaantui. Huthit syyttivät Saudi-Arabian liittoumaa, joka ei vastannut syytöksiin.


title: Jemenin sisällissota (2015–)

text: 16. elokuuta 2016 Lääkärit ilman rajoja -järjestön tukemaa Absin sairaalaa pommitettiin. Pommituksissa kuoli 19 ihmistä (lääkäreitä ja potilaita). Iskun takia Lääkärit ilman rajoja evakuoi kaiken henkilökuntansa kuudesta sairaalasta. Se pitää iskun tekijänä Saudi-Arabian liittoumaa. Järjestön mukaan kaikilla sodan osapuolilla oli sairaalan GPS-koordinaatit tiedossa. Sairaala sijaitsee huthien valtaamalla alueella Hajjahin maakunnassa. Lääkärijärjestön mukaan isku oli neljäs sen ylläpitämiä rakennuksia vastaan suunnattu isku vuonna 2016. Saudi-Arabian liittouma ei kommentoinut pommitusta. YK:n pääsihteeri Ban Ki-moon tuomitsi iskut sotarikoksina.


title: Jemenin sisällissota (2015–)

text: 28. elokuuta Isis teki Adenissa itsemurhaiskun ajaen autolla hallitusta tukevan paikallisen miliisin tukikohtaan päin alokkaita. Iskussa kuoli ainakin 45 ihmistä ja haavoittui ainakin 60.


title: Jemenin sisällissota (2015–)

text: Syyskuun lopussa (viikko 38) Yhdysvallat murhasi ohjuksilla neljä al-Qaidan jäsentä. 22. syyskuuta Yhdysvallan senaatti antoi luvan myydä Saudi-Arabialle 900 miljoonan euron arvosta panssarivaunuja ja muuta sotilaskalustoa.


title: Jemenin sisällissota (2015–)

text: Lokakuun alussa huthit ilmoittivat perustaneensa Jemeniin oman hallituksen.


title: Jemenin sisällissota (2015–)

text: 8. lokakuuta Saudi-Arabian liittouma teki Sanaassa kahdella lentokoneella ohjusiskun huthihallituksen sisäministerin Jalal al-Rowaishanin isän hautajaisiin. Hautajaissali syttyi tuleen ja ainakin 141 ihmistä kuoli sekä 523 haavoittui. Enemmistö uhreista oli siviileitä. Uhrien joukossa oli myös Sanaan pormestari Abdel Qader Hilal sekä muutamia muita viranomaisia.  YK, EU ja Yhdysvallat tuomitsivat iskun. Tuhannet jemeniläiset kokoontuivat Sanaassa YK:n rakennuksen edustalle vaatimaan kansainvälistä ja puolueetonta tutkintaa. Liittouma kiisti iskun, mutta se on ainoa osapuoli, jolla on iskuun tarvittava kalusto. Yhdysvallat ilmoitti iskun jälkeen arvioivansa välittömästi liittoumalle Jemenissä antamansa asetoimitukset ja tiedusteluavun, joita se kertoi jo aiemmin vähentäneensä. Joulukuussa Yhdysvaltojen hallitus perui tarkkuusaseiden toimittamisen Saudi-Arabiaan iskun vuoksi.


title: Jemenin sisällissota (2015–)

text: 13. lokakuuta 2016 Yhdysvallat hyökkäsi tiettävästi ensimmäistä kertaa hutheja vastaan. Se iski ohjuksilla kolmeen tutka-asemaan, jotka sen mukaan tuhoutuivat. Yhdysvallat perusteli iskua sillä, että kapinalliset olivat laukaisseet ohjuksia Yhdysvaltain sota-aluksia kohti tutkien avulla. Kapinalliset kiistivät olleensa syyllisiä.


title: Jemenin sisällissota (2015–)

text: 4. marraskuuta Jemenistä laukaistiin Saudi-Arabian alueelle ohjus, jonka Saudi-Arabian ohjustorjunta tuhosi. Huthikapinalliset ilmoittautuivat tekijöiksi ja sanoivat tähdänneensä Saudi-Arabian pääkaupungin Riadin kansainväliseen lentoasemaan. Ohjusiskuun vedoten Saudi-Arabia sulki kaikki rajat Jemeniin kaksi päivää myöhemmin. Punaisen Ristin mukaan Saudi-Arabia pysäytti esimerkiksi sen koleraa ehkäisevän klooritablettikuljetuksen. Saarto nosti polttoaineen hintaa yhdessä yössä 60:llä prosentilla. Polttoainepulan lisäksi hinnannousu on ongelma etenkin sairaaloissa, joiden generaattorit toimivat yleensä bensalla tai dieselillä. Kun polttoaine loppuu, loppuu sähkö ,ja potilaiden hoito vaarantuu.


title: Jemenin sisällissota (2015–)

text: YK:n turvallisuusneuvosto vaati 8. marraskuuta Saudi-Arabian johtamaa liittoumaa pitämään lentokentät ja satamat auki Jemeniin suunnattuja avustustoimituksia varten. YK:n mukaan hätä Jemenissä on jo ennestään paha ja saarto tulee johtamaan miljoonien ihmisten kuolemaan. Sen mukaan Jemenin nälänhädästä on tulossa maailman pahin nälänhätä vuosikymmeniin. YK:n turvallisuusneuvosto ei kuitenkaan ryhtynyt toimiin saarron purkamiseksi. Liittouma ilmoitti samana päivänä avanneensa taas Adenin sataman.


title: Jemenin sisällissota (2015–)

text: Saudi-arabia lievensi saartoaan 25. marraskuuta päästämällä avustuslennot taas Sanaaseen. Saudi-Arabia ei kuitenkaan päästänyt ruokaa tai lääkkeitä yhä saartamaansa Hodeidan satamakaupunkiin. Avustusjärjestöjen toimittamasta ruoasta 80 prosenttia saapuisi Hodeidan sataman kautta.


title: Jemenin sisällissota (2015–)

text: Joulukuun alussa Saleh lupasi aloittaa keskustelut Saudi-Arabian kanssa. Salehin puhe rikkoi huthikapinallisten ja Salehia kannattavien välit, ja Sanaassa puhkesi katutaisteluja. 4. joulukuuta Saleh yritti paeta kapinallisten hallinnoimasta pääkaupunki Sanaasta, kun kapinalliset pysäyttivät saattueen ja ampuivat hänet kuoliaaksi.


title: Jemenin sisällissota (2015–)

text: 18. joulukuuta Hadin hallituksen puolustusministeri Abdul Malik Al-Mekhlafi ilmoitti, että Arabiemiraattien tukeman Etelän siirtymäneuvoston sotilaat ja länsirannikon tihama-kansa ovat siirtyneet Hadin puolelle.


title: Jemenin sisällissota (2015–)

text: Yhdistyneiden kansakuntien mukaan tammi-toukokuussa avustusjärjestöjen avun piirissä oli 7,5 miljoonaa ihmistä. 3. huhtikuuta pidettiin jemeniläisten hätäapuun rahaa keräävä kokous Sveitsin Genevessä.


title: Jemenin sisällissota (2015–)

text: Sana'a ja Hodeida ovat huthien hallussa. Huthit ovat ehdottaneet Hodeidan siirtämistä Yhdistyneiden kansakuntien hallinnon valvontaan. Avustusjärjestöt jakoivat kaupungin kautta ruokaa, lääkkeitä ja öljyä suurimpaan osaan muuta maata. 12. heinäkuuta Arabiemiraattien johto ilmoitti hyökkänneensä Hodeidaan ja vallanneensa lentoaseman. Sen mukaan huthien tulee perääntyä kaupungista. Muiden valtioiden vaatimuksesta arabiemiraattilaiset sotilaat eivät ole vallanneet satamaa eikä muuta osaa kaupungista. Tällöin apu muualle Jemeniin keskeytyisi. Britannian mukaan Arabiemiraattien ei tule aloittaa täyttä sotilaallista hyökkäystä.


title: Jemenin sisällissota (2015–)

text: Heinä-elokuussa osapuolet taistelivat Hodeidassa. Elokuuhun mennessä Hodeidan maakunnassa yli 30 000 ihmistä pakeni kotoaan. Heinä-elokuussa Saudi-Arabian liittouma pommitti kaupungin vesihuoltoa. Avustusjärjestöjen mukaan sellaisessa on vaarana koleran leviäminen. Muun muassa 2. elokuuta Saudi-Arabian liittouma pommitti Hodeidaa. Pommituksissa haavoittui 50 ihmistä ja kuoli yli 25 ihmistä. Yhdistyneiden kansakuntien Jemenin edustaja, britannialainen Martin Griffiths, ilmoitti 2. elokuuta, että väkivallan osapuolet kokoontuvat rauhanneuvotteluihin 6. syyskuuta Sveitsiin Geneveen. Rauhasta on neuvoteltu vuonna 2016 Kuwaitissa ja sitä ennen vuonna 2015 Sveitsissä. Britannian YK-edustajan mukaan neuvotteluja on mahdollista käydä ilman tulitaukoakin. Britannialainen Pelastakaa lapset -järjestö vaatii välitöntä tulitaukoa ja osapuolten osallistumista rauhanneuvotteluihin.


title: Jemenin sisällissota (2015–)

text: Kymmeniä siviilejä, suurin osa heistä lapsia, sai surmansa Saudi-Arabian johtaman koalition tekemässä ohjusiskussa Saadan maakunnassa 9. elokuuta. Yhtenä iskun kohteena oli koulubussi, joka oli viemässä oppilaita koraanikoulun kesäkurssille. Kansainvälisen Punaisen Ristin mukaan iskussa kuoli 50 ja loukkaantui 71 ihmistä. Saudi-Arabia ilmoitti iskun olleen "kansainvälisten ja ihmisoikeuslakien mukainen" ja sen mukaan iskun tarkoituksena oli tuhota aluetta hallussaan pitävien huthikapinallisten ohjukset. YK:n pääsihteeri António Guterres tuomitsi iskun ja vaati sen pikaista ja puolueetonta tutkintaa. Saudi-Arabia puolestaan syytti kapinallisia lasten käyttämisestä ihmiskilpinä.


title: Jemenin sisällissota (2015–)

text: Epävirallisia keskusteluja rauhasta käytiin Tukholmassa 2018 ja konfliktinratkaisujärjestö CMI isännöimiä keskusteluja Helsingissä tammikuussa 2019. Molemmissa tapaamisissa on läsnä osittain samoja henkilöitä.


title: Jemenin sisällissota (2015–)

text: 1. heinäkuuta 2015 YK julisti Jemeniin korkeimman hätätilan. YK:n mukaan yli 80 prosenttia jemeniläisistä eli noin 20 miljoonaa ihmistä, tarvitsee hätäapua.


title: Jemenin sisällissota (2015–)

text: Toukokuun 2017 lopussa YK arvioi, että 17 miljoonaa ihmistä tarvitsee välitöntä hätäapua. YK varoitti Jemenin täydellisestä romahtamisesta. YK:n mukaan kriisi oli seurausta sisällissodan lisäksi kansainvälisen yhteisön haluttomuudesta puuttua tilanteeseen.


title: Jemenin sisällissota (2015–)

text: Lokakuussa 2016 ainakin 14 miljoonaa ihmistä eli noin 54 prosenttia kansalaista kärsi ruokapulasta. Lisäksi 7 miljoonalla ruoansaanti oli epävarmaa. Jemen on ollut jo ennen sisällissotaa yksi maailman köyhimmistä maista ja tarvinnut ulkopuolista ruoka-apua. YK:n Maailman ruokaohjelma kertoi, että ruokapaketit on jouduttu puolittamaan, jotta ruokaa riittäisi useammalle edes vähän. Joillekin alueille pystyttiin viemään perustarvikkeita, mutta monille alueille ruokaohjelmalla ei ollut pääsyä. Unicefin mukaan noin 320 000 lasta oli hengenvaarassa aliravitsemuksen takia.


title: Jemenin sisällissota (2015–)

text: Vuonna 2017 YK:n ruoka-apuohjelma ruokki kuukausittain seitsemän miljoonaa jemeniläistä ennen Saudi-Arabian aloittamaa saartoa.


title: Jemenin sisällissota (2015–)

text: Heinäkuussa 2015 Jemenissä levisi denguekuume.


title: Jemenin sisällissota (2015–)

text: Lokakuussa 2016 Sanaassa ja Taizissa puhkesi koleraepidemia. Hoitamaton kolera voi johtaa potilaista 15 prosentin kuolemaan. 24. kesäkuuta 2017 WHO ilmoitti Jemenin koleraepidemian olevan maailman pahin. Koleraan oli kuollut yli 1 300 ihmistä ja yli 200 000 ihmisen epäiltiin sairastuneen. Päivittäin tartunnan sai noin 5 000 ihmistä. Koleran leviäminen johtuu siitä, että 14,5 miljoonaa ihmistä ei saa puhdasta vettä tai voi käyttää viemäröintiä ja hygieenisiä vessoja, koska vesi- ja viemäröintijärjestelmät ovat lakanneet toimimasta. Arviolta 30 000:lle terveydenhuollon työntekijälle ei ollut maksettu palkkojaan lähes kymmeneen kuukauteen. Lokakuussa 2016 Sanaassa ei ollut sähköjä.


title: Jemenin sisällissota (2015–)

text: Kesäkuussa 2017 lääkkeet olivat loppumassa ja Unicefin mukaan terveyskeskusten työntekijät eivät olleet saaneet palkkaa lähes 9 kuukauteen. Marraskuussa 900 000 ihmisen arvioitiin saaneen koleratartunnan.


title: Jemenin sisällissota (2015–)

text: Yemen Data Project -ryhmän laajan tutkimuksen mukaan yli kolmasosa Saudi-Arabian liittouman iskuista on kohdistunut siviilikohteisiin, kuten kouluihin, sairaaloihin, toreihin, asuintaloihin ja moskeijoihin. Britannian ja Yhdysvaltojen armeijoiden virkailijoita on Saudi-Arabian ilmavoimien komentokeskuksessa. Saudi-Arabian ulkoministerin Adel al-Jubeirin mukaan saudit eivät peittele mitään ja sallivat ulkomaalaisten tarkastaa iskujen kohteet.


title: Jemenin sisällissota (2015–)

text: Kansainväliset ihmisoikeusjärjestöt ovat arvostelleet Saudi-Arabian liittoumaa siviilien kuolemista ja kehottaneet Yhdysvaltoja ja muita ulkomaita lopettamaan asekaupan Saudi-Arabiaan. EU:n mukaan vientilupa on evättävä, mikäli on olemassa riski konfliktista. Lupa on evättävä myös, jos tuotteita saatetaan käyttää kansallisiin sortotoimiin tai aseita viedään sellaisiin maihin, joissa EU, YK tai Euroopan neuvosto on todennut vakavia ihmisoikeusloukkauksia. EU-maista maalle myyvät eniten aseita Iso-Britannia, Ranska ja Saksa.


title: Jemenin sisällissota (2015–)

text: Yemen Data Projectin mukaan Jemenissä on tehty yli 15 000 pommitusta vuoden 2015 maaliskuun ja vuoden 2017 joulukuun välillä. 92 prosenttia kaupunkeihin tehtyjen pommitusten uhreista on siviileitä. Yli 54 prosenttia terveydenhuollon yksiköistä (3507:sta yli 1900) on joko lopettanut tai joutunut rajoittamaan toimintaansa.


title: Jemenin sisällissota (2015–)

text: Lapsisotilaita käyttävät sekä Hadin hallitus, huthit, että vähemmässä määrin myös al-Qaida. Kesäkuussa 2016 oli tiedossa yli 760 tapausta, joissa lapsia oli värvätty taistelijoiksi. Lapsia rekrytoidaan pääasiassa moskeijoista ja toreilla. He saavat vain harvoin sotilaskoulutusta. Lapset ovat usein tarkastuspisteillä, kantavat aseita tai tarkastavat ajoneuvoja. Heitä on myös kuollut taisteluissa ja vastustajat ovat vanginneet heitä aikuisten tavoin. YK:n mukaan lapsia rekrytoitiin taistelijoiksi Adenissa, al-Dalessa ja Maribissa. Human Rights Watchin mukaan hallinto on tosin pyrkinyt estämään lasten värväämistä taistelijoiksi.


title: Jemenin sisällissota (2015–)

text: Vuoden 2016 elokuussa kolme miljoonaa jemeniläistä oli joutunut pakolaisiksi. Heistä 200 000 on paennut ulkomaille. Pakolaisista 900 000 oli elokuussa aikeissa yrittää palata koteihinsa. Jemenin köyhyys rajoittaa niiden ihmisten määrää, joilla on mahdollisuus paeta ulkomaille.


title: Jemenin sisällissota (2015–)

text: Suomen parlamentti on linjannut, että Suomi ei vie puolustusmateriaalia sotaa käyviin tai ihmisoikeuksia polkeviin maihin. Suomi oli aloitteentekijä kansainvälisen asekauppasopimuksen solmimisessa. Sopimus kieltää aseviennin, jos vientiluvasta päätettäessä on tietoa, että aseita on käytetty sotarikoksiin. Sopimus vaatii myös huolellista arviointia tilanteissa, jossa aseita tai muita puolustusmateriaaleja saatettaisiin käyttää sotarikoksiin tai vakaviin ihmisoikeusloukkauksiin. Lupaa ei saa myöntää, mikäli riski on huomattava. Sopimus myös kehottaa viejää käsittelemään lupaa uudestaan, jos se luvan myöntämisen jälkeen saa uutta tietoa.


title: Jemenin sisällissota (2015–)

text: Suomi ja Saudi-Arabia sopivat kesäkuussa 2015 yhteisen puolustusyhteistyökomitean perustamisesta. Sen päämäärä on laajentaa jo olemassa olevaa yhteistyötä tavanomaisen puolustusteknologian alalla. Pöytäkirjan allekirjoitti puolustusministeriön tuolloinen kansliapäällikkö Arto Räty.


title: Jemenin sisällissota (2015–)

text: Suomi myöntää asevientilupia viiteen eri maahan, jotka osallistuvat Jemenin sisällissotaan. Vuonna 2015 Suomi myönsi Saudi-Arabiaan asevientilupia 28 miljoonalla eurolla (kranaatinheittimiä ja niiden osia), Arabiemiraatteihin 77 miljoonalla (panssarivaunuja), Bahrainiin 2,3 miljoonalla, Jordaniaan miljoonalla ja Kuwaitiin 24 000 eurolla (tarkka-ampujien kivääreitä ja osia). Viennin arvo Lähi-itään on kasvanut viime vuosina rajusti. Vuonna 2014 Saudi-Arabia oli Suomen asekauppakumppaneista toiseksi suurin ja Arabiemiirikunnat kolmanneksi suurin (vienti 22,1 miljoonaa euroa).


title: Jemenin sisällissota (2015–)

text: Vuoden 2011 jälkeen aseteollisuusyritys Patria on saanut myyntiluvan ja sen myötä myynyt Arabiemiraatteihin Nemo-kranaatinheitinjärjestelmiä ja panssaroituja taisteluajoneuvoja. Sako on vienyt tarkka-ampujien kivääreitä Bahrainiin, patruunatehdas Nammo Lapua taas patruunoita Arabiemiraatteihin ja Kuwaitiin.


title: Jemenin sisällissota (2015–)

text: Marraskuun 2015 lopussa hallitus myönsi Patrialle vientiluvan 40 panssarivaunulle Arabiemiirikuntien armeijalle. Elokuussa 2016 Patria kertoi, että se suunnittelee vähintään sadan miljoonan euron asekauppaa Qatariin.


title: Jemenin sisällissota (2015–)

text: Suomen ulkopoliittiseen linjaan on kirjattu, että "Suomi turvaa ulkopolitiikan keinoin kansalliset etunsa ja pyrkii edistämään maailmanrauhaa". Helmikuussa 2016 puolustusministeri Jussi Niinistö perusteli asevientiä sillä, että Saudi-Arabian liittouma vakauttaa turvallisuustilannetta Jemenissä. Pääministeri Juha Sipilän mukaan Suomen asevientipäätöstä ohjaa ihmisoikeusnäkökulma.


title: Jemenin sisällissota (2015–)

text: 11. tammikuuta 2018 norjalainen Verdens Gang -sanomalehti paljasti, että hallituksen luvalla Arabiemiraatteille myyty Patrian AMV 8×8 -tyyppinen ilman aseistusta oleva panssariajoneuvo on nähty Jemenin sodassa. Videolla panssariajoneuvossa on aseena konekivääri.


title: Jemenin sisällissota (2015–)

text: 23. tammikuuta rauhaa ajavat järjestöt Suomen Rauhanliitto ja Sadankomitea tekivät kantelun valtioneuvoston oikeuskanslerille Tuomas Pöystille siitä, ovatko valtionyhtiö Patrialle myönnetyt asevientiluvat Arabiemiraatteihin laillisia ja huomioivatko ne kansainväliset sitoutumukset. Järjestöjen mukaan hallitus myönsi Patrian AMV-panssariajoneuvoille vientiluvan Arabiemiraatteihin marraskuun 2015 lopussa ja jatkoi vientilupaa tammikuussa 2017, vaikka viimeistään vientiluvan jatkamisesta päätettäessä hallituksen on pitänyt tietää, että sotatoimissa Jemenissä on hyökätty siviilikohteisiin ja tehty sotarikoksia, mikä on kansainvälisen asekauppasopimuksen vastaista. Järjestöt halusivat tietää, miten puolustusministeriö ja ulkoministeriö ovat seuranneet Jemenin ja Arabiemiraattien tilannetta ja millaisia vaikutuksia seurannalla on ollut tammikuussa tehtyyn päätökseen vientiluvan pidentämisestä. Järjestöt pyytävät oikeuskansleria selvittämään, onko Patrian ajoneuvojen käyttö Jemenin sodassa rikkonut vientiluvan ehtoja.


title: Jemenin sisällissota (2015–)

text: 13. heinäkuuta 2018 Sipilän hallitus myönsi jälleen asevientiluvan Arabiemiraatteihin. Hallitus antoi Patrialle luvan myydä varaosia ja takuuosia vuonna 2016 myytyihin Patria AMV -panssaroituihin pyöräajoneuvoihin sekä teknistä tukea. Ihmisoikeusjärjestö Amnesty piti vientilupaa järkyttävänä. Patrian toimitusjohtaja Olli Isotalon mukaan myyntitoiminta on "normaalin kansainvälisen käytännön" mukaista, varaosat eivät varsinaisesti ole aseita ja panssarivaunujen varaosien myynnin lopettaminen tekisi Suomesta "hyvin ailahtelevaisen ja epäluotettavan sopimuskumppanin". Hänen mukaansa "silloin täytyisi olla aivan jo erilainen tilanne, hyvin poikkeuksellinen tilanne." Hänen mukaansa: "Totta kai me ollaan hirveän surullisia siitä, että tilanne on mennyt [Jemenissä] sellaiseksi kuin se on. Näinhän se ei ole ollut kun näitä kauppoja on alun perin alettu tehdä [vuonna 2018].


title: Jemenin sisällissota (2015–)

text: 17. huhtikuuta 2015 Suomen hallitus myönsi puoli miljoonaa euroa sisällissodan uhrien auttamiseen. Samana vuonna Suomi myönsi Jemenille myös 3,2 miljoonaa euroa Punaisen Ristin, YK:n ruokaohjelman ja Maailman terveysjärjestön kautta.


title: Jemenin sisällissota (2015–)

text: 29. maaliskuuta Suomi lahjoitti kolme miljoonaa euroa Punaisen Ristin ICRC-komitean, YK:n pakolaisjärjestö UNHCR:n ja Maailman ruokaohjelman WFP:n kautta. Sen sijaan se ei lähettänyt ministereitä jemeniläisten auttamiseen rahaa keräävään avustuskokoukseen Sveitsiin.


title: Jemenin sisällissota (2015–)

text: 20. toukokuuta 2017 Yhdysvaltain johto solmi presidentti Donald Trumpin päätöksellä Saudi-Arabian kanssa asekauppasopimuksen, joka on suurin yksittäinen asekauppasopimus Yhdysvaltain historiassa. Sopimuksen mukaan Saudi-Arabian johto maksaa Yhdysvalloille heti 98 miljardia euroa (110 mrd dollaria) ja 10 vuoden kuluessa 313 miljardia euroa (350 mrd dollaria), jotta se saa ohjuksia, THAAD-ohjuspuolustusjärjestelmän, 4 Lockhead Martinin fregattia, MIM-104F Patriot PPAC-3 -ohjusjärjestelmän, 150 Blackhawk-helikopteria, 48 CH-47 Chinook-helikopteria. Yhdysvallat päätti myös auttaa Saudi-Arabiaa kehittämään sen aseteollisuutta. Erillisen 5 miljardin euron sopimuksen mukaan Saudi-Arabiassa valmistetaan 150 Lockheed Martinin Blackhawk-taisteluhelikopteria. Lisäksi erillisen sopimuksen mukaan Yhdysvallat myy korkeintaan 16 000 laserohjattua Paveway-pommisarjaa.


title: Jemenin sisällissota (2015–)

text: Senaattorit Bernie Sanders, Chris Murphy ja Mike Lee esittivät 28.2.2018 Yhdysvaltain kongressille päätöslauselmaluonnoksen, jossa vaadittiin Vietamin sodan aikaiseen ns Powers actiin vedoten lopettamaan Yhdysvaltain tuki Saudi-Arabian johtamalle liittoumalle Jemenin sisällissodassa. Päätöslauselmaehdotus hylättiin 20.3.2018 äänin 55 - 44.


title: Jemenin sisällissota (2015–)

text: 3. elokuuta 2017 Arabiemiraatit ilmoitti, että sen ja Yhdysvaltain sotilaat tukivat Jemenin armeijaa hyökkäyksessä al-Qaidan jäseniä vastaan, joilla on tukeva hallinto Shabwan maakunnassa. Seuraavana päivänä Yhdysvaltain puolustusministeriö ilmoitti, että "pieni määrä" Yhdysvaltain sotilaita on Jemenissä auttamassa vakoilutiedon jakamisessa.


title: Anuradhapura

text: Anuradhapura on noin 50 000 asukkaan kaupunki Sri Lankan pohjoisosassa. Se on Sri Lankan keskipohjoisen provinssin pääkaupunki.


title: Anuradhapura

text: Kaupunki sijaitsee Aruvi Aru -joen varrella. Siellä kasvaa ikivanha temppeliviikuna, jonka sanotaan olevan pistokas siitä puusta, jonka alla Buddha aikoinaan mietiskeli.


title: Anuradhapura

text:
Vuoden 2012 väestönlaskennassa kaupungin väkiluku oli 50 595.
Anuradhapura oli Ceylonin (nykyisen Sri Lankan) uskonnollinen ja poliittinen keskus 1300 vuoden ajan, kunnes se hylättiin vuonna 993. Se jäi viidakon peittoon. Kaupungin vanha osa on Unescon maailmanperintökohde vuodesta 1982. Monet ikivanhoista rakennuksista ovat jälleen käytössä temppeleinä ja pyhinä paikkoina.


title: Skandinaviska Socialistförbundet

text: Skandinaviska Socialistförbundet i Amerika () oli vuonna 1910 perustettu Amerikan sosialistisen puolueen skandinaavinen järjestö.


title: Skandinaviska Socialistförbundet

text: Järjestö perustettiin Chicagossa heinäkuussa 1910 pidetyssä skandinaavisiirtolaisten sosialistikerhojen kokouksessa. Se haki saman tien jäsenyyttä Amerikan sosialistisessa puolueessa. Vuoden 1911 alussa Skandinaviska Socialistförbundetissa oli seitsemän kerhoa ja 216 jäsentä, mutta vuonna 1918 kerhojen määrä oli kasvanut 68:aan ja jäsenmäärä yli 3 700:aan. Norjalaiset ja tanskalaiset muodostivat aluksi jäsenten enemmistön, mutta myöhemmin ruotsalaisia on arvioitu olleen noin 70 %. Maantieteellisesti jäsenkunta keskittyi Keskilännen alueelle.


title: Skandinaviska Socialistförbundet

text: Skandinaviska Socialistförbundetin toiminta keskittyi propaganda- ja valistustyöhön. Se julkaisi ruotsinkielistä "Svenska Socialistenia" sekä tanskan- ja norjankielistä "Social-Demokraten" -lehteä. Vuonna 1915 järjestö perusti oman kustannusyhtiön, joka tuotti jonkin verran myös kirjallisuutta.


title: Skandinaviska Socialistförbundet

text: Lokakuun vallankumouksen jälkeen Skandinaviska Socialistförbundetin enemmistö asettui tukemaan kommunisteja ja Kolmatta internationaalia. Järjestö erosi Amerikan sosialistisesta puolueesta vuonna 1920, jolloin sen jäsenmäärä oli laskenut alle 2 600:n. Vuoden 1921 lopulla Skandinaviska Socialistförbundet ja Amerikan sosialistista työväenpuoluetta tukeneen Skandinaviska Socialistiska Arbetareförbundetin kommunistinen ryhmä muodostivat Förenade Skandinaviska Socialistförbundet av Amerika ("United Scandinavian Socialist Federation") -nimisen järjestön, joka marraskuussa 1922 liittyi kommunistiseen Workers’ Partyyn. Samalla järjestö menetti Amerikan sosialistipuolueesta eroamisen jälkeen liittyneet IWW:n kannattajat. Sosialistipuolueen skandinaavit eivät enää onnistuneet järjestäytymään.


title: Skandinaviska Socialistförbundet

text: Förenade Skandinaviska Socialistförbundet av Amerika lakkautettiin muiden siirtolaisjärjestöjen tavoin Yhdysvaltain kommunistisen puolueen uudelleenjärjestelyn eli ”bolševisoinnin” yhteydessä vuonna 1925. Vuonna 1928 kommunistit perustivat sen tilalle uuden Skandinaviska Arbetarförbundet i Amerika ("Scandinavian Workers’ League of America") -järjestön, jonka toiminta lakkasi 1930-luvun lopussa.


title: Karl Henrik Ståhlberg

text: Karl Henrik Ståhlberg (16. huhtikuuta 1799 Hyrynsalmi – 1. marraskuuta 1878 Pielavesi) oli suomalainen kirkkoherra ja lehtori.


title: Karl Henrik Ståhlberg

text: Ståhlbergin vanhemmat olivat Hyrynsalmen nimismies Jakob Gabriel Ståhlberg (k. 1806) ja Eva Magdalena Lagerberg. Hän kävi Oulun triviaalikoulua ja pääsi ylioppilaaksi Turussa 1819. Ståhlberg valmistui filosofian kandidaatiksi 1828 ja maisteriksi 1832. Hänet vihittiin papiksi Porvoon hiippakunnassa 1847. Hän oli Pohjalaisen osakunnan vt. kuraattorina 1832–1834.


title: Karl Henrik Ståhlberg

text: Ståhlberg oli Aleksanterin yliopiston kirjaston ylimääräisenä amanuenssina 1829 ja vakinaisena amanuenssina vuodesta 1829 alkaen. Hän oli Helsingin yksityislyseon opettajana vuodesta 1831 ja esimiehenä vuodesta 1840. Ståhlberg toimi sitten Porvoon lukion vt. uskonnon, filosofian ja eksegetiikan yliopettajana vuonna 1841 ja hän oli Viipurin lukion vt. yliopettajana ja 1. teologian lehtorina vuodesta 1841 alkaen. Ståhlberg sai rovastin arvon 1849. Viimeksi hän toimi Pielaveden kirkkoherrana vuodesta 1855 astuen virkaan 1858. Hän jäi tästä virasta virkavapaalle 1871.


title: Karl Henrik Ståhlberg

text: Ståhlberg oli mukana perustamassa Lauantaiseuraa ja Suomalaisen Kirjallisuuden Seuraa toimien myös jälkimmäisen seuran sihteerinä. Viipurissa asuessaan hän oli perustamassa vuonna 1845 Viipurin Suomalaisen Kirjallisuuden Seuraa ja toimi seuran varaesimiehenä vuoteen 1858 saakka. Pielavedellä kirkkoherrana toimiessaan Ståhlberg edisti kansanopetusta ja nälkävuosien 1867–1868 aikana hän harjoitti laajaa avustustoimintaa.


title: Karl Henrik Ståhlberg

text: Karl Henrik Ståhlberg oli naimisissa vuodesta 1842 Nurmeksen kirkkoherran Aron Wenellin (1784–1847) tyttären Anna Sofia Wenellin (k. 1908) kanssa. Heidän poikiaan olivat Kesälahden nimismies Karl Theodor Ståhlberg (1846–1916), apulaistullitarkastaja Henrik Gabriel Ståhlberg (1855–1923), Kuopion suomalaisen tyttökoulun matematiikan ja luonnontieteen kollega Jaakko Benjamin Ståhlberg (1859–1915) ja maanviljelysneuvos, agronomi Fredrik August Teräksinen, ent. Ståhlberg (1863–1938).


title: Lumilautailun maailmancup 2016–2017

text: Lumilautailun maailmancup 2016–2017 oli historian 23. lumilautailun maailmancup -kausi. Kausi alkoi Italian Milanossa 12. marraskuuta 2016 ja päättyi Sveitsin Veysonnaz’ssa 26. maaliskuuta 2017. Miehet sekä naiset kilpailivat kauden aikana 24 eri paikassa.


title: The Flying Burrito Bros

text: The Flying Burrito Bros on yhdysvatalaisen country rock yhtye The Flying Burrito Brothersin vuonna 1971 julkaistu kolmas studioalbumi.


title: Elias Ulander

text: Perttu Elias Ulander (s. 13. maaliskuuta 1997 Helsinki) on suomalainen jääkiekkopuolustaja, joka pelaa Mestis-joukkue Jokipojissa toistaiseksi voimassa olevalla lainasopimuksella SM-liigajoukkue Helsingin IFK:sta.


title: Elias Ulander

text: Ulander on Helsingin IFK:n oma kasvatti. Hän jakoi kaudella 2012–2013 tehoilla 10+18=28 koko C-nuorten SM-sarjan puolustajien pistepörssin toisen sijan Jokipoikien Santeri Koposen ja HPK:n Joni Kankaan kanssa edellään vain Jokereiden Olli Juolevi. Ulander voitti kauden päätteeksi C-nuorten SM-pronssia. Kaudella 2013–2014 hän pelasi HIFK:n B-nuorten lisäksi myös kaksi ottelua lainalla Helsingin Jääkiekkoklubin B-nuorten Mestis-joukkueessa.


title: Elias Ulander

text: Kaudella 2014–2015 Ulander toimi HIFK:n B-nuorten kapteenina. Hän oli tehoilla 11+18=29 joukkueen eniten maaleja tehnyt puolustaja. Ulander jakoi B-nuorten SM-sarjan puolustajien pistepörssin viidennen sijan Ässien Aleksi Varttisen ja Ilveksen Henry Mäntylän kanssa. Pudotuspeleissä hän oli tehoilla 3+8=11 koko sarjan tehokkain puolustaja. Ulander jakoi myös HIFK:n sisäisen syöttöpörssin voiton kolmen muun pelaajan kanssa. Kaudella 2015–2016 hän sijoittui tehoilla 6+27=33 koko A-nuorten SM-liigan puolustajien pistepörssissä kolmanneksi.


title: Elias Ulander

text: Kaudella 2016–2017 Ulander voitti tehoilla koko A-nuorten SM-liigan puolustajien piste- ja syöttöpörssin tehoilla 8+30=38, joilla hän oli myös HIFK:n toiseksi paras pistemies Niklas Nordgrenin jälkeen. Ulander voitti myös sarjan puolustajien tehotilaston lukemalla +24. Hänet palkittiin kauden päätteeksi A-nuorten SM-liigan parhaana puolustajana Reijo Ruotsalainen -palkinnolla ja valittiin ensimmäiseen tähdistökentälliseen. Ulander debytoi kauden aikana myös HIFK:n SM-liigajoukkueessa. Hän pelasi ensimmäisen ja kauden ainoaksi jääneen liigaottelunsa 29. lokakuuta 2016 vieraissa Tapparaa vastaan. Ulander sai ottelussa jääaikaa 15.30 minuuttia.


title: Elias Ulander

text: Toukokuussa 2017 Ulander teki HIFK:n kanssa kolmivuotisen SM-liigasopimuksen. Varsinaisella SM-liigan tulokaskaudellaan 2017–2018 hän teki 34 runkosarjaottelussa kolme syöttöpistettä. Ulander pelasi myös viisi Mestarien liigan ottelua tehden kaksi syöttöpistettä. Hän ei mahtunut HIFK:n kokoonpanoon pudotuspeleissä, mutta ottelumäärä runkosarjassa riitti kuitenkin SM-pronssiin. Ulander pelasi valtaosan kaudestaan vielä myös HIFK:n A-nuorissa, jossa hän voitti SM-pronssia.


title: Elias Ulander

text: Kaudella 2018–2019 Ulander nousi poissaolojen aikana aina HIFK:n kapteenistoon. Hänen roolinsa jäi kuitenkin varsin pieneksi ja joulukuussa 2018 seura lainasi Ulanderin joulutaukoon asti ulottuvalla sopimuksella KooKoohon paikkaamaan loukkaantumisia. Hän pelasi siellä kuusi ottelua. Tammikuussa 2019 HIFK lainasi Ulanderin toistaiseksi voimassa olevalla sopimuksella yhteistyöseuraansa, Mestis-joukkue Jokipoikiin.


title: Elias Ulander

text: Ulander on pelannut neljä poikien maaottelua.


title: Elias Ulander

text: Ulander valmistui ylioppilaaksi Mäkelänrinteen lukiosta keväällä 2017.


title: August Teräksinen

text: Fredrik August Teräksinen, aik. "Ståhlberg" (12. kesäkuuta 1863 Pielavesi – 16. lokakuuta 1938 Helsinki) oli suomalainen piiriagronomi ja maanviljelysneuvos.


title: August Teräksinen

text: Teräksisen vanhemmat olivat Pielaveden kirkkoherra, rovasti Karl Henrik Ståhlberg ja Anna Sofia Wenell. Hän pääsi ylioppilaaksi 1883 Kuopion lyseosta ja valmistui agronomiksi Mustialasta 1888.


title: August Teräksinen

text: Teräksinen toimi Vaasan piirin vanhempana lääninagronomina 1904–1920 ja piiriagronomina vuodesta 1920 alkaen. Hän sai maanviljelysneuvoksen arvon 1922.


title: August Teräksinen

text: Teräksinen omisti vuodesta 1925 Oravisaaren Pielavedellä ja hänellä oli saarella kesähuvila. Teräksinen lahjoitti testamentissaan varoja Pielaveden seurakunnalle ja niistä muodostettiin diakoniatyötä tukeva "August ja Emmi Teräksisen säätiö".


title: August Teräksinen

text: August Teräksinen oli naimisissa 1889–1935 Lovisa Emilia (Emmi) Castrénin (k. 1935) kanssa.


title: Freestylehiihdon maailmancup 2016–2017

text: Freestylehiihdon maailmancup 2016–2017 oli historian 38. freestylehiihdon maailmancup -kausi. Kausi alkoi Chilen El Coloradossa 3. syyskuuta 2016 ja päättyi Norjan Myrkdalen-Vossissa 25. maaliskuuta 2017. Miehet sekä naiset kilpailivat kauden aikana 31 eri paikassa.


title: Pitkä marssi (täsmennyssivu)

text: Pitkä marssi voi viitata esimerkiksi seuraaviin:


title: Henrik Spåre

text: Henrik Spåre (31. toukokuuta 1664 Merimasku – 1747 Vesilahti) oli suomalainen Ruotsin armeijassa palvellut everstiluutnantti. Spåre oli isovihan aikana 13 vuotta sotavankina Siperiassa ja hän piti tuona aikana päiväkirjaa joka on säilynyt nykypäiviin. Hän jäi vangiksi 1709 Pultavan taistelun jälkeen ja oli vankina muun muassa Tobolskissa. Späre pääsi palaamaan vankeudesta 1722. Spåre oli sodan jälkeen Vesilahden Vakkalan Kouvon kapteenin puustellin isäntänä 1723–1741. Hänestä tuli vänrikki 1702, luutnantti 1708, kapteeni 1709 ja everstiluutnantti 1722. Spåre erosi sotapalveluksesta 1741.


title: Henrik Spåre

text: Henrik Spåren ja hänen poikansa kapteeni Henrik Johan Spåren (1694–1765) päiväkirjanomaisia muistiinpanoja säilytetään Kansallisarkistossa. Ne on julkaistu kahdessa teoksessa:


title: Henrik Spåre

text: Spåre oli naimisissa vuodesta 1691 Cristina Rothin (1664–1729) kanssa. Heillä oli seitsemän lasta.


title: Mårten Segercrantz

text: Mårten Enberg, aateloituna vuodesta 1720 Segercrantz af Såtevalla (9. heinäkuuta 1682 Soikkola, Inkeri – 3. syyskuuta 1758 Lempäälä), oli suomalainen Ruotsin armeijassa palvellut eversti, valtiopäivämies ja lahjoittaja.


title: Mårten Segercrantz

text: Segercrantzin vanhemmat olivat Inkerissä sijainneen Soikkolan kuninkaankartanon vuokraaja Mårten Eriksson Enberg ja Magdalena Krus. Hän pääsi ylioppilaaksi Tartossa 1697 ja opiskeli jonkin aikaa teologiaa Tarton yliopistossa. Segercrantz meni voluntaariksi Viipurin läänin kaksikasjalkaväkirykmenttiin vuonna 1700. Hänestä tuli vääpeli 1700, kornetti 1701, luutnantti Turun ja Porin läänin kaksikasratsuväkirykmentissä 1701, ratsumestari 1705 ja majuri Karjalan ratsuväkirykmentissä 1718. Segercrantz aateloitiin 1720. Hänelle myönnettiin kapteenin jakopalkka Uudenmaan ja Hämeen läänin rakuunarykmentissä 1723 ja majurin jakopalkka 1740. Segercrantz erosi sotapalveluksesta everstiluutnanttina 1741 ja hän sai everstin arvon 1757.


title: Mårten Segercrantz

text: Segercrantz omisti vuodesta 1710 Sotavallan kartanon Lempäälässä. Hän hankki omistukseensa Lempäälästä myös Innilän ja Lastusten kartanot sekä Ruotsilan tilan Vesilahdella. Segercrantz piti myös kestikievaria ja perusti tiloilleen viinanpolttimon ja kaksi sahaa myllyjen yhteyteen. Hän kutsui ruotsalaisen geologin Daniel Tilasin Sotavaltaan etsimään mineraaliesiintymiä kartanon mailta. Segercrantz osallistui Ruotsin valtiopäiville 1726–1727 ja 1738–1739 sekä Turun maapäiville 1742. Segercrantz testamenttasi Turun akatemialle 6000 kuparitaalaria kahden talousopin stipendin perustamista varten.


title: Mårten Segercrantz

text: Mårten Segercrantz oli naimisissa 1706–1752 Iitin kirkkoherran Arvid Paulinuksen tyttären Katarina Paulinin (k. 1752) kanssa. Segercrantzin lahjoittama messinkinen kattokruunu sekä hänen hautausvaakunansa ovat Lempäälän kirkossa.


title: Rosa Salmelin

text: Rosa Aleksandra Salmelin (o. s. "Lemberg"; 18. syyskuuta 1890 Lempäälä – 20. helmikuuta 1963 Helsinki) oli suomalainen teollisuusneuvos ja Pyynikki-yhtymän pääjohtaja.


title: Rosa Salmelin

text: Salmelinin vanhemmat olivat talonomistaja Kaarlo Lemberg ja Henrika Erkkilä. Hän oli "Tehtaitten kangaskaupan" johtajana 1915–1919, kotimaan tuonti- ja vientiliikkeen omistajana Amsterdamissa 1919–1921. Miehensä kuoltua Salmelin toimi oy Pyynikin ja Porin Oluttehdas oy:n toimitusjohtajana 1930–1934, oy Kaakinmaan toimitusjohtajana vuodesta 1936 sekä Riihimäen Panimo oy:n (myöhemmin Olut Oy) ja Oy Ispoisten toimitusjohtajana vuodesta 1938. Hän oli Pyynikki-yhtymän tehtaiden pääjohtaja vuodesta 1934 alkaen. Salmelinista tuli Viron kunniakonsuli 1933 ja hän sai teollisuusneuvoksen arvon 1950.


title: Rosa Salmelin

text: Salmelin omisti Kuljun kartanon ja Lopen kartanon Lempäälässä, Ispoisten kartanon Turussa ja Pohtolan tilan Ylöjärvellä. Hän harrasti taideteosten keräilyä.


title: Rosa Salmelin

text: Rosa Salmelin oli naimisissa 1912–1930 tehtailija, konsuli Sulo Toivo Valdemar Salmelinin (1883–1930) kanssa joka osti Pyynikin juomatehtaan vuonna 1922 ja laajensi sen toimintaa. Heidän poikansa Simo Salmelin (1913–1973) oli Oy Pyynikin toimitusjohtajana vuodesta 1939 alkaen. Toinen poika Juhani Salmelin (1927–1992) johti Pyynikin panimoa vuoteen 1985 saakka jolloin panimo myytiin Sinebrychoffille ja toiminta siirretiin Keravan panimolle.


title: Unescon maailmanperintökohteet Filippiineillä

text: Unesco on nimennyt Filippiineiltä kuusi kohdetta maailmanperintöluetteloon. Kohteet ovat merkittäviä kulttuuri- tai luonnonperintönsä ansiosta.


title: Stalwart

text: Stalwart (kirjaimellisesti suomennettuna "uskollinen kannattaja") oli Yhdysvaltain republikaanisen puolueen sisällä elänyt poliittinen liike 1870- ja 1880-luvuilla. Stalwartin kannattajat vastustivat presidentti Rutherford B. Hayesin virkanimityspolitiikkaa ja myöhemmin kannattivat Ulysses S. Grantin uudelleenvalintaa kolmannelle presidenttikaudelle. Stalwart-liikkeen johtohahmoihin kuuluivat muun muassa Roscoe Conkling ja presidentti Chester A. Arthur.


title: Stalwart

text: Stalwartin vastustaja republikaanisen puolueen sisällä oli liberaali Half-Breed-liike.


title: Standard Chartered

text: Standard Chartered plc on suuri, kansainvälisesti toimiva brittiläinen pankki. Sen kotipaikka on Lontoo.


title: Standard Chartered

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Standard Chartered oli vuonna 2016 sijalla 516 ollen samalla 32. suurin brittiläinen pörssiyritys. Pankin markkina-arvo oli 26,3 miljardia Yhdysvaltain dollaria (toukokuussa 2016) ja liikevaihto 20,55 miljardia USD (2015), jolla pankki teki 2,18 miljardin dollarin tappion. Vuoden 2015 lopussa henkilökuntaa suurpankilla oli 90 940.


title: Standard Chartered

text: Taseensa perusteella (640,48 mrd. USD) pankki luokiteltiin vuonna 2016 maailman 47. suurimmaksi julkisesti noteeratuksi pankiksi (edellisvuonna sijalla 41). Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhä yhtenä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: Crédit Mobilier of American skandaali

text: Crédit Mobilier of America -skandaali oli 1870-luvun alussa alkanut poliittinen skandaali Yhdysvalloissa. Skandaali liittyi Credit Mobilier of America -nimiseen rakennusyhtiöön, joka teki rakennustöitä valtiontukia saaneelle Union Pacific Railroad -rautatieyhtiölle. Useat yhdysvaltalaiset kongressiedustajat olivat osakkaina Crédit Mobilier of Americassa, mikä herätti epäilyjä siitä, että osakkaina olleet kongressiedustajat olisivat käyttäneet asemaansa kongressissa heikentääkseen yritykseen kohdistunutta viranomaisvalvontaa.


title: Crédit Mobilier of American skandaali

text: Vaikka skandaaliin liitettiin mukaan useita kongressiedustajia, todettiin vain kaksi kongressiedustajaa lopulta syyllisiksi tapaukseen liittyen.


title: Unescon maailmanperintökohteet Myanmarissa

text: Unesco on nimennyt Myanmarista yhden kohteen maailmanperintöluetteloon. Kohde on merkittävä kulttuuriperintönsä ansiosta.


title: State Street

text: State Street Corporation eli State Street on suuri pankki Yhdysvalloista. Yhtiön kotipaikka on Boston, Massachusetts.


title: State Street

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla State Street oli vuonna 2016 sijalla 300. Pankin markkina-arvo oli 24,8 miljardia Yhdysvaltain dollaria (toukokuussa 2016) ja liikevaihto 10,19 miljardia USD (2015). Vuoden 2015 lopussa henkilökuntaan kuului oli 32 356 ihmistä.


title: State Street

text: Taseensa perusteella (245,19 mrd. USD) pankki luokiteltiin vuonna 2016 maailman 90. suurimmaksi julkisesti noteeratuksi pankiksi (edellisvuonna sijalla 85). Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla State Street Corporation kuitenkin yhä luetellaan yhtenä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: Venäjän perustuslakia säätävä kansalliskokous

text: Yleisvenäläinen perustuslakia säätävä kansalliskokous (, "Vserossijskoje utšreditelnoje sobranije") oli vuoden 1917 lopussa yleisellä vaalilla valittu edustajakokous, jonka oli tarkoitus säätää Venäjälle uusi perustuslaki keisarikunnan kumoamisen jälkeen. Se ehti kokoontua yhteen istuntoon 18. tammikuuta 1918, mutta seuraavana päivänä bolševikkihallinto määräsi sen hajotettavaksi. Bolševikkien kilpailija sosialistivallankumouksellinen puolue (”eserrät”) oli saanut enemmistön kansalliskokoukseen eikä sillä ollut aikomusta tunnustaa lokakuun vallankumousta.


text: Perustuslakia säätävän kansalliskokouksen vaalin on sanottu olleen Venäjän historian ensimmäinen ja ennen 1990-lukua myös ainoa demokraattisesti järjestetty valtakunnallinen edustajainvaali.


text: Perustuslakia säätävän kansalliskokouksen koolle kutsuminen oli ollut pitkään Venäjän demokraattisten voimien vaatimuksena. Venäjän ensimmäinen perustuslaki säädettiin vuonna 1906, mutta sen lähtökohtana oli monarkian ja keisarin laajojen valtaoikeuksien säilyttäminen eivätkä kansan valitsemat edustajat olleet mukana sen laatimisessa. Helmikuun vallankumouksen yhteydessä perustettu Venäjän väliaikainen hallitus ilmoitti 15. (2.) maaliskuuta 1917, että valtakunnan tulevaisuudesta päättäisi perustuslakia säätävä kansalliskokous. Laki kansalliskokouksen vaaleista valmisteltiin Fjodor Kokoškinin johtamassa komiteassa ja julkistettiin elokuussa. Vaaleissa äänioikeutettuja olisivat kaikki yli 20-vuotiaat kansalaiset, sekä miehet että naiset, ja kaikki yli 18-vuotiaat palveluksessa olleet sotilaat. Aiemmin valtakunnanduuman vaaleissa äänioikeus oli ollut vain miehillä ja vaali oli ollut epäsuora. Naisten äänioikeus oli koko maailmassa tuolloin käytössä vain muutamassa maassa. Heinäkuun lopussa kansalliskokouksen vaalipäiväksi ilmoitettiin 30. (17.) syyskuuta, mutta äänioikeutettujen luettelojen laatimiseen liittyneiden vaikeuksien vuoksi 22. (9.) elokuuta ilmoitettiin kahden kuukauden lykkäyksestä.


text: Perustuslakia säätävään kansalliskokoukseen kohdistui Venäjällä hyvin suuria toiveita. Myös bolševikit esiintyivät etukäteen kansalliskokouksen ja edustuksellisen demokratian puolustajina. Yleisesti oletettiin, että kansalliskokous säätäisi Venäjän valtiomuodoksi tasavallan. Kansalliskokouksen odotettiin päättävän myös siitä, minkä asteinen itsehallinto valtakunnan vähemmistökansallisuuksille mahdollisesti myönnettäisiin. Kansalliskokouksen vaalin lykkääntyminen heikensi väliaikaisen hallituksen legitimiteettiä, mikä osaltaan vahvisti poliittista kuohuntaa ja epävakautta Venäjällä vuoden 1917 aikana. Parlamentin toistaiseksi puuttuessa työläisneuvostojen kaltaiset elimet lisäsivät painoarvoaan ja vaikutusvaltaansa. Kansalliskokousta odotellessa väliaikaisen hallituksen pääministeri Aleksandr Kerenski kutsui 27. (14.) syyskuuta koolle niin sanotun demokraattisen neuvottelukokouksen, jonka aloitteesta lokakuussa perustettiin Venäjän tasavallan väliaikainen neuvosto eli niin sanottu esiparlamentti toimimaan tilapäisenä parlamentin korvikkeena. Näihin molempiin kutsuttiin edustajia keskustan ja vasemmiston puolueista. Esiparlamentilla ei kuitenkaan ollut juurikaan valtaa tai uskottavuutta, sillä Kerenski sivuutti sen päätökset.


text: Bolševikit kaappasivat vallan Venäjällä Vladimir Leninin johdolla marraskuun alussa 1917, syrjäyttivät väliaikaisen hallituksen ja perustivat sen tilalle oman hallituksensa eli kansankomissaarien neuvoston. Epäröinnin jälkeen Lenin päätti, että perustuslakia säätävän kansalliskokouksen vaalit järjestettäisiin kuitenkin suunnitellun aikataulun mukaisesti, sillä bolševikit olivat vedonneet propagandassaan voimakkaasti demokraattisen hallituksen tärkeyteen ja jopa perustelleet vallankumoustaan sillä, että juuri neuvostovalta turvaisi kansalliskokouksen järjestämisen. Kansalliskokouksen vaalit pidettiin pääosassa maata 25.–28. (12.–15.) marraskuuta, mutta joillain alueilla vasta joulu- tai tammikuussa. Vaaleissa käytettiin suhteellista vaalitapaa, jonka esikuva oli Belgiassa. Ainoastaan 12 pienintä vaalipiiriä käytti enemmistövaalitapaa. Vaalit olivat suhteellisen vapaat ja ne pidettiin niissä osissa maata, joissa se oli mahdollista. Vaaleja ei järjestetty Saksan miehittämässä valtakunnan länsiosassa kuten Puolassa ja eteläisessä Baltiassa, eikä myöskään keskushallinnosta käytännössä irtautuneissa Suomessa ja Turkestanissa. Lisäksi Kalugan, Bessarabian, Jakutian, Kamtšatkan ja Kiinan itäisen rautatien alueilla vaali suoritettiin, mutta tiedot äänestystuloksista hukkuivat. Rintamilla olleet sotilaat sen sijaan pääsivät osallistumaan vaaliin. Tämä koski myös Suomen alueella olleita venäläisiä joukkoja.


text: Hieman ennen vaaleja väliaikaisen hallituksen johtava puolue eli sosialistivallankumoukselliset olivat hajonneet kahtia kun vasemmistososialistivallankumoukselliset irtautuivat omaksi puolueekseen. Tätä ei huomioitu ehdokasasettelussa, vaikka puolueen eri siivet olivat käytännössä jo toistensa vihollisia. Sosialistivallankumouksellisen puolueen oikeistolainen johto maksimoi vaalimenestyksensä sijoittamalla suositut vasemmistosiiven poliitikot ääniharaviksi oikeistoehdokkaiden hallitsemille ehdokaslistoille ja jättämällä vasemmistolaiset muuten kokonaan pois ehdokaslistoilta. Esimerkiksi Pietarissa vasemmistososialistivallankumouksellisia edustanut Leninin hallituksen kansankomissaari Boris Kamkov joutui näin samalle ehdokaslistalle antibolševistista aseellista kapinaa puuhanneen Avram Gotsin kanssa.


text: Kansalliskokouksen vaalien tarkoista ääni- ja edustajamääristä on vaihtelevia tietoja, eivätkä alkuperäiset asiakirjat ole säilyneet. Jopa vaalipiirien lukumäärästä on toisistaan poikkeavia tietoja. Ilmeisesti vaalipiirejä oli 81, joista 73 oli Venäjän alueita ja kahdeksan armeijan rintamia. Erään tiedon mukaan vaalissa annettiin kaikkiaan 36 miljoonaa ääntä ja valittiin 703 edustajaa, mutta suurempiakin lukuja on esitetty. Pietarissa ja Moskovassa äänestysprosentin on sanottu olleen noin 70, joillain maaseutualueilla jopa lähes 100. Vaaleihin osallistui huomattavan suuri joukko puolueita, joista monet edustivat vähemmistökansallisuuksia.


text: Sosialistivallankumoukselliset saivat noin 40 prosenttia äänistä ja enemmistön edustajapaikoista. Maatalousvaltaisessa Siperiassa sosialistivallankumouksellisten äänisaalis oli jopa 80 prosenttia. Bolševikit saivat valtakunnallisesti noin 25 prosenttia äänistä. Lähinnä suurissa teollisuuskaupungeissa bolševikit saivat ylivoimaisen kannatuksen, Pietarissa 45 prosenttia äänistä ja Moskovassa jopa 56 prosenttia. Bolševikit saivat myös noin 40 prosenttia kaikista sotilaiden äänistä ja murskaavan enemmistön Venäjän Itämeren-laivaston sekä Pietarin ja Moskovan varuskuntien piirissä. Kilpaileva työväenpuolue menševikit menestyi lähinnä Georgiassa. Yhteensä sosialistiset puolueet saivat noin 80 prosenttia kaikista äänistä oikeiston kannatuksen jäädessä hyvin heikoksi. Liberaali kadettipuolue tosin sai toiseksi eniten ääniä suurimmissa kaupungeissa, sillä oikeistolaiset ilmeisesti keskittivät ääniään sille.


text: Erään tiedon mukaan sosialistivallankumoukselliset olisivat saaneet yhteensä 370 edustajaa, bolševikit 175, vasemmistososialistivallankumoukselliset 40, kadettipuolue 17, menševikit 16, kansansosialistit 2 ja erinäiset kansallisten vähemmistöjen puolueet yhteensä 88. Toisen laskelman mukaan sosialistivallankumouksellisilla olisi ollut 299 edustajaa, bolševikeilla 168, menševikeillä 18 ja kadeteilla 17.


text: Seuraavat luvut perustuvat yhdysvaltalaisen historiantutkijan Oliver Henry Radkeyn vuonna 1950 esittämiin arvioihin. Luvut ovat kiistanalaisia.


text: Kansankomissaarien neuvosto ilmoitti perustuslakia säätävän kansalliskokouksen olevan päätösvaltainen, kun vähintään puolet sen suunnitelluista 800 edustajasta olisi saapunut Pietariin. Oppositio pelkäsi bolševikkihallinnon estävän kansalliskokouksen kokoontumisen, joten sen puolesta järjestettiin suuria mielenosoituksia ja 6. joulukuuta (23. marraskuuta) perustettiin puoluerajat ylittänyt ”Perustuslakia säätävän kansalliskokouksen suojelun liitto”. Ensimmäiseksi istuntopäiväksi oli alkujaan ilmoitettu 11. joulukuuta (28. marraskuuta), mutta kansankomissaarien neuvosto oli ilmoittanut lykkäyksestä. Tuona päivänä noin 60 edustajaa tunkeutui omin päin istuntopaikaksi aiottuun Pietarin Taurian palatsiin ja aloitti epäviralliset istunnot, mutta sotilaat keskeyttivät ne kahden päivän jälkeen. Samana päivänä (11. joulukuuta) kadettipuolueen toiminta kiellettiin bolševikkihallituksen määräyksellä ”vastavallankumouksellisena” ja puolueen kansalliskokousedustajat vangittiin. Useimmat vapautettiin pian, mutta heiltä estettiin osallistuminen kansalliskokoukseen. Myös joitain muiden oppositiopuolueiden listoilta valittuja edustajia vangittiin ennen kansalliskokouksen kokoontumista. Bolševikit ottivat 12. joulukuuta (29. marraskuuta) haltuunsa elokuussa perustetun vaalikomission ja nimittivät sen puheenjohtajaksi Moisei Uritskin.


text: Bolševikit ja vasemmistososialistivallankumoukselliset sopivat 23. (10.) joulukuuta jälkimmäisten liittymisestä kansankomissaarien neuvostoon. Yksi vasemmistososialistivallankumouksellisten hallitusyhteistyölle asettamista ehdoista oli ilmeisesti perustuslakia säätävän kansalliskokouksen kokoontuminen, mihin bolševikit suostuivat. Lev Kamenevin johtama bolševikkipuolueen maltillisempi siipi suhtautui ennakkoluulottomasti kansalliskokoukseen, mutta vaalitulokseen pettyneellä Leninillä ei ollut aikomusta luovuttaa valtaansa sille. Kamenevin suuntauksen tukijoita jopa vedettiin pois bolševikkien edustajakokousryhmästä taannehtivasti määrätyllä takaisinkutsumisoikeudella. Kokouspäivää edeltävänä päivänä Nikolai Podvoiski julisti Pietarin piiritystilaan, minkä varjolla muut julkiset kokoontumiset kaupungissa kiellettiin ja Itämeren laivaston merisotilaita lähetettiin suojelemaan Taurian palatsia. Eräät sosialistivallankumouksellisten sotilasjärjestön jäsenet olivatkin suunnitelleet kutsuvansa Pietarin varuskunnista sotilaita suojelemaan kansalliskokousta mahdolliselta hajotukselta, mutta puolueen johto oli viime tipassa kieltänyt aseellisten ryhmien käytön.


text: Perustuslakia säätävä kansalliskokous kokoontui ainoaksi jääneeseen viralliseen istuntoonsa Taurian palatsiin 18. (5.) tammikuuta 1918. Istunnossa oli paikalla eri tietojen mukaan 410 tai 463 edustajaa, joista bolševikkeja ja vasemmistososialistivallankumouksellisia oli yhteensä 155 tai 176. Istunnon avasi yleisvenäläisen toimeenpanevan keskuskomitean puheenjohtaja, bolševikki Jakov Sverdlov. Puhemieheksi valittiin sosialistivallankumouksellisten keulahahmo Viktor Tšernov, joka avajaispuheessaan tuomitsi bolševismin ja ilmoitti puolueensa sitoutuvan demokratiaan, pikaiseen rauhaan ja maareformiin. Bolševikit tukivat puhemiehenvaalissa vasemmistososialistivallankumouksellisten Marija Spiridonovaa, joka hävisi Tšernoville äänin 244–153.


text: Bolševikkien edustaja Fjodor Raskolnikov esitti kansalliskokouksen hyväksyttäväksi Leninin laatiman ”Työtätekevän ja riistetyn kansan oikeuksien julistuksen”, joka olisi merkinnyt kansankomissaarien neuvoston ylivallan tunnustamista. Esitys hävisi äänin 237–136 vasemmistososialistivallankumouksellisten ilmeisesti pidättäytyessä äänestämästä. Bolševikkien edustajat marssivat protestina ulos kokouksesta heti äänestyksen jälkeen. Vasemmistososialistivallankumoukselliset lähtivät myöhemmin illalla, sillä heidänkään aloitteitaan ei hyväksytty tai otettu käsittelyyn. Kansalliskokouksen istunto jatkui noin 13 tunnin ajan, kunnes kello 4.40 tammikuun 19. päivän vastaisena yönä Taurian palatsin vahtimestarina toiminut anarkistimatruusi Anatoli Železnjakov kehotti kokousedustajia poistumaan rakennuksesta sillä verukkeella, että turvallisuudesta vastanneet punakaartilaiset kaipasivat lepoa (”"Kaarti on väsynyt"”). Ennen seuraavan päivän istuntoa punakaartit sulkivat Taurian palatsin ja Lenin ilmoitti kansalliskokouksen hajotetuksi. Kansalliskokous sai ainoassa istunnossaan hyväksyttyä muun muassa aloitteet maanjaosta ja Venäjän julistamisesta demokraattiseksi liittotasavallaksi.


text:
Bolševikkien enemmistöllään hallitsema yleisvenäläinen toimeenpaneva keskuskomitea hyväksyi kansalliskokouksen hajottamisen vuorokautta myöhemmin, tammikuun 20. päivän vastaisena yönä. Se hyväksyi samalla myös lausuman, jonka mukaan kaikki valta Venäjällä kuului 16. (3.) tammikuuta hyväksytyn ”Työtätekevän ja riistetyn kansan oikeuksien julistuksen” mukaan neuvostoille ja mikä tahansa neuvostojen vallan haastava valtioelin tultaisiin kieltämään vastavallankumouksellisena.
Perustuslakia säätävän kansalliskokouksen hajottaminen oli tärkeä käännekohta Venäjän vallankumoushistoriassa, sillä se vei ratkaisevalla tavalla bolševikeilta uskottavuuden demokratian puolustajina ja paljasti monille heidän todelliset aikeensa. Uskottavuuskriisiä pahensi se, että 18. tammikuuta punakaartit myös tukahduttivat aseellisesti ”Perustuslakia säätävän kansalliskokouksen suojelun liiton” Pietarissa järjestämän rauhanomaisen suurmielenosoituksen, joka oli matkalla Taurian palatsille. Tällöin sai surmansa eri tietojen mukaan 8–21 ihmistä. Uhrit haudattiin 22. (9.) tammikuuta, vuoden 1905 verisunnuntain muistopäivänä, samalle Preobraženskojen hautausmaalle verisunnuntain uhrien kanssa. Kaksi vangittua kadettipuolueen kansalliskokousedustajaa, Fjodor Kokoškin ja Andrei Šingarjov, murhattiin pari päivää myöhemmin vankilan sairaalassa.


text: Bolševikkihallinnon vastainen demokraattinen oppositio Venäjällä teki perustuslakia säätävän kansalliskokouksen uudelleenkokoamisesta yhden näkyvimmistä tunnuksistaan. Tämä tavoite oli erityisen tärkeä sosialistivallankumouksellisille, jotka vaalivoittonsa vuoksi katsoivat olevansa oikeutettuja päättämään Venäjän tulevaisuudesta. Puolueen johtajat perustivat 8. kesäkuuta 1918 Samaraan ”Perustuslakia säätävän kansalliskokouksen jäsenten komitean” eli Komutšin, joka julistautui Venäjän lailliseksi hallitukseksi. Tšernov esiintyi Samarassa kansalliskokouksen johtajana, mutta todellisuudessa päätösvalta oli siirtynyt sotilaallisen kapinan johtajille. Venäjän sisällissodan myöhemmässä vaiheessa toiveet kansalliskokouksen paluusta saivat väistyä, kun amiraali Aleksandr Koltšak syrjäytti Komutš-hallituksen vallankaappauksella marraskuussa 1918.


text: Suomen eduskunta esitti Venäjän perustuslakia säätävälle kansalliskokoukselle 22. joulukuuta 1917 pyynnön tunnustaa Suomen vastikään julistettu itsenäisyys. Kansalliskokous ei koskaan ehtinyt käsitellä aihetta.


title: Steve Mackay

text: Steve Mackay (25. syyskuuta 1949 – 10. lokakuuta 2015) oli yhdysvaltalainen saksofonisti. Hänet tunnetaan parhaiten The Stooges-yhtyeestä ja soitostaan sen "Fun House"-albumilla.


title: Steve Mackay

text: Steve Mackay kuului 1970-luvun alussa Detroitissa toimineeseen Carnal Kitchen-avant-rock-yhtyeeseen. The Stooges-laulaja Iggy Pop palkkasi hänet yhtyeeseen saksofonistiksi juuri ennen kuin yhtye lähti Los Angelesiin äänittämään toista albumiaan "Fun House". Albumin jälkeen Mackay keikkaili Stoogesin kanssa useita kuukausia, mutta erosi yhtyeestä syksyllä 1970.


title: Steve Mackay

text: Mackay palasi Stoogesiin yhtyeen tehtyä paluun vuonna 2003. Hän esiintyi yhtyeen kanssa kuolemaansa asti. Hän levytti yhtyeen kanssa albumit "The Weirdness" (2007) ja "Ready to Die" (2013).


title: Steve Mackay

text: 1980-luvun lopussa Mackay teki paluun Carnal Kitcheniin vaimonsa kanssa, joka oli laulava basisti. He erosivat vuonna 2001, jolloin Mackay meni uusiin naimisiin. 1980-luvulla Mackay esiintyi ja levytti Violent Femmesi , Snakefingerin, Commander Codyn, Smegman, Zun, Andre Williamsin, the Moonlightersin, Clubfoot Orchestran ja Van Rozay from San Josen kanssa.


title: Steve Mackay

text: Mackayn huhuttiin ja luultiin pitkään aikaa kuolleen. Vuonna 2000 The Stooges-aiheisia artikkeleita sekä ohjelmia julkaisseet ja esittäneet MTV, VH1 ja Rolling Stone väittivät Mackayn kuolleen AIDS:iin 1970-luvulla. Mackayn itsensä mukaan toimittaja Nick Kent sai huhut aikaan kirjoitettuaan huonosti toimitetun Stooges-artikkelin, jossa väitti tämän kuolleen. Todellisuudessa hän oli sekoittanut Mackayn lyhytaikaiseen Stooges-basisti Zeke Zettneriin, joka kuoli heroiinin yliannostukseen vuonna 1973. Pienen levy-yhtiö Radonin omistaja Scott Nydegger sai huhut loppumaan ottamaan Mackayhyn yhteyttä ja kutsumalla hänet levyttämään studiossa omaa kappalemateriaalia.


title: Steve Mackay

text: Radon julkaisi singlen vuonna 1999, ja Mackay alkoi keikkailla levy-yhtiön kokoaman bändin kanssa. He aloittivat ensimmäisen kiertueensa heinäkuussa 2003. Sen muut jäsenet olivat basisti Marlon Kasberg, rumpali Sam Lohman, multi-instrumentalisti Travis McAlister, perkussionisti-laulaja Noah Mickens ja rumpali Scott Nydegger.


title: Steve Mackay

text: Mackay esiintyi myös Violent Femmesin kanssa ja vieraili yhtyeen albumilla "The Blind Leading Naked". Hän on julkaissut myös omaa soolomateriaaliaan. Hänen albumejaan ovat "En Voyage", "Popular Electronic Uzak", "You've Got Your Orders 3" ja "Multiball Magazine Issue 2". Vuonna 2006 hän kiersi oman The Steve Mackay Ensemble-yhtyeensä kanssa Yhdysvalloissa ja Euroopassa.


title: Steve Mackay

text: Helmikuussa 2011 ilmestyi Mackayn sooloalbumi "Sometimes Like This I Talk", jolla vieraili The Stoogesin jäseniä, ja sen seuraaja "Machine Gun from USS". Samana vuonna ilmestyi myös "North Beach Jazz"-albumi, jolla Stoogesin basisti Mike Watt vierailee. Vuonna 2012 Mackay vieraili portugalilaisen Black Bombaim-yhtyeen albumilla "Titans". Mackay vieraili vuonna 2014 Meredith Hunters-yhtyeen albumilla ja keikkaili Bunktiltin sekä Violent Femmesin kanssa.


title: Steve Mackay

text: Mackayn viimeinen työ oli vuonna 2015 ilmestynyt R. Stevie Mooren ja Scott Nydeggerin kanssa levytetty kokeellista punk-musiikkia esittänyt Round Eye-yhtye, joka julkaisi nimeään kantaneen albumin.


title: Steve Mackay

text: Steve Mackay joutui sairaalahoitoon saatuaan verenmyrkytyksen syyskuussa 2015. Hän kuoli 66-vuotiaana sairaalahoidossa Daly Cityssä 10. lokakuuta 2015.


title: Steve Mackay

text: Mackaylle järjestettiin muistokonsertti Pacificalla Winter's Tavernissa 27. helmikuuta 2016. Jello Biafran ja Mike Wattin johtama yhtye esitti parhaat palat The Stoogesin "Fun House"-albumilta. Watt luki yleisölle Iggy Popin kirjoittaman muistorunon. Valtaosan tapahtuman esiintyjistä oli Mackayn ystäviä ja yhtyetovereita hänen paikallisista bändeistään.


title: Lentolaivue 16

text: Lentolaivue 16 (LLv 16 1938–toukokuu 1942, LeLv 16 toukokuu 1942–helmikuu 1944, TLeLv 16 helmikuusta 1944 alkaen) oli Suomen ilmavoimien maayhteistoimintalaivue. Laivue perustettiin ilmavoimien uudelleenjärjestelyn yhteydessä vuonna 1938.


title: Lentolaivue 16

text: Ilmavoimien uudelleenjärjestelyn yhteydessä vuonna 1938 Lentolaivue 38 lakkautettiin, ja sen kalusto ja osa henkilöstöstä siirrettiin uuden, Suur-Merijoelle sijoitetun Lentorykmentti 1:n (LeR 1) alaisuuteen perustetun yhteistoimintalaivueen, Lentolaivue 16:n (LLv 16) rungoksi. Talvisodan sytyttyä marraskuussa 1939 laivueen tehtäväksi tuli tiedustelutoiminta Laatokan pohjoispuolisilla alueilla. Vesistöjen jäädyttyä laivueen kolmas lentue siirrettiin pohjoisemmas Kainuun alueelle. Sodan syttyessä laivueen organisaatio koostui kolmesta lentueesta, joiden kalusto koostui ensimmäiselle- (4 konetta) ja toiselle lentueelle (3 konetta) jaetuista Blackburn Ripon -koneista, sekä kolmannen lentueen viidestä Junkers K 43 -koneesta.


title: Lentolaivue 16

text: Laivue sai 3. joulukuuta IV Armeijakunnalta käskyn pommittaa Neuvostoliiton 8. armeijan panssariajoneuvoja, jotka olivat murtautuneet linjojen läpi Suvilahdella. Pommitukset käskettiin tekemään vasta yön pimeydessä tai hämärällä. Lennolla havaittiin runsaasti jalkaväkeä, mutta vain yksi panssari. Pommituksen tuloksia ei voitu tarkemmin havainnoida vihollisen raskaan ilmatorjunnan tulittaessa koneita. Lennon jälkeen esimerkiksi johtokoneeseen oli tullut 20 luodinreikää. Kolme päivää myöhemmin ilmatorjunta ampui alas Ripon RI-143:n Ägläjärven suunnalla. Laivue menetti 19. joulukuuta toisen Riponin RI-141, joka katosi samalla suunnalla. Laivue menetti jouluaattona Sallan suunnalla Junkers K 43 -koneen JU-126, jonka ampui alas Neuvostoliiton ilmavoimien 145. hävittäjärykmentin Polikarpov I-152. Laivue lensi talvisodan aikana 151 taistelulentoa.


title: Lentolaivue 16

text: Lentolaivue 16 siirrettiin huhtikuussa 1940 Joensuuhun ja muutamaa kuukautta myöhemmin Rissalaan. Talvisodassa Lentorykmentti 1:n laivueet, joihin Llv 16 kuului, olivat toimineet suoraan sotatoimiyhtymien hyväksi. Ilmavoimien komentajan antoi heinäkuussa 1940 määräyksen, jolla samaa toimintatapaa päätettiin jatkaa seuraavan liikekannallepanon yhteydessä.


title: Lentolaivue 16

text: Äänisen lohkolle sijoitettu Lentolaivue 16 (lyhenne 3. toukokuuta 1942 alkaen LeLv 16) siiryi Lentorykmentti 2:n alaisuuteen 3. toukokuuta 1942 toteutetussa aluejakoon perustuvassa organisaatiomuutoksessa. Laivueen esikunta ja yksi lentue oli tuolloin sijoitettuna Äänislinnaan ja kaksi muuta lentuetta Karhumäen Vitskaan. Laivueen kaluston muodostivat ensimmäisen lentueen Gloster Gladiatorit, toisen lentueen Westland Lysanderit ja kolmannen lentueen Fokker C.X:t. Laivue vastasi Maaselän lähialueiden tiedustelulentotoiminnasta. Kolmannen lentueen Fokker C.X FK-78 lensi 28. heinäkuuta Hirvaksesta yötiedustelulennon, jolla havaittiin kymmenkunta leirinuotiota Maaselän kannaksen Tuubajärven läheisyydessä. Kone joutui lennolla ilmataisteluun kahden kaksitasoisen viholliskoneen kanssa, joista toista tulitettiin ohjaajan- ja toista tähystäjän kiväärillä. Koneet hävisivät, eikä niitä löydetty enää hämärässä. Ilmavoimien esikunta kirjasi koneen ohjaajalle ja 3. lentueen päällikölle kapteeni Saxellille lennolta ilmavoiton.


title: Lentolaivue 16

text: Vuoden 1943 alulla koko Lentolaivue 16 oli sijoitettuna Hirvaksessa, jossa sen esikunnalla oli käytössään kaksi Westland Lysanderia ja yksi Fokker F.VIII, 1. lentueella viisi- ja 2. lentueella neljä Gloster Gladiatoria sekä 3. lentueella kaksi Fokker C.X:tä. Lentueen Gladiator-partio joutui 15. helmikuuta 1943 ilmataisteluun neuvostoliittolaisen Polikarpov R-5 -koneen kanssa, joka starttasi Kärkijärven vihollisen hallussa olleelta kentältä. Gladiatorit olivat palaamassa normaalilta Kumsjärvi-Vojatsu-Sekehe-Kärkijärvi-Kumsjärvi -reitillä lennetyltä tiedustelulennolta, jolla laskettiin Muurmannin radan ja siihen liittyvien tieosuuksien liikennettä noin kilometrin lentokorkeudesta. Partion johtaja, luutnantti Strömberg ampui vihollisen R-5-koneen alas toisella sarjalla. Strömbergin pudottama R-5 jäi Gladiatoreiden ainoaksi ilmavoitoksi jatkosodassa.


title: Lentolaivue 16

text: Lentorykmentti 2:n komentaja vaihtui 16. kesäkuuta 1943 sen pitkäaikaisen komentajan, eversti Lorentzin siirtyessä ilmavoimien esikuntaan ilmasodan tarkastajaksi. Uusi komentaja everstiluutnantti Raoul Harju-Jeanty tarkensi rykmentin laivueiden tehtäviä, määräten Lentolaivue 16 tehtäväksi Äänisjärven laivaliikeneteen, satamien ja alusten tiedustelun, Vodla- ja Vytegrajoen suiden kuvauksen ja Tsolmitsan, Vodlajoen ja Vytegran satamien, laiturien ja varastojen pommituksen. Loppuvuosi 1943 oli sotatoimien puolesta hiljainen.


title: Lentolaivue 16

text: Vuoden 1944 alulla Lentolaivue 16 oli sijoitettu seuraavasti: esikunta ja kolmella Fokker C.X:llä varustettu 3. lentue Hirvaksessa, kolmella Gloster Gladiatorilla varustettu 1. lentue Vitskassa ja neljällä Lysanderilla varustettu 2. lentue Äänislinnassa. Rintamalaivueille annettiin 14. helmikuuta 1944 tehtävän mukaiset etuliitteet, jolloin Lentolaivue 16:sta tuli Tiedustelulentolaivue 16, TLeLv 16. Jatkosodan vetäytymisvaiheessa laivue sai kalustoonsa myös sotasaaliina saatuja Polikarpov I-153 -hävittäjiä. Laivueen viisi I-153-konetta joutuivat ilmataisteluun kahden Bell P-39 Airacobran kanssa Korpiselän yllä, jolloin toista konetta onnistuttiin vaurioittamaan. Kymmenen päivää myöhemmin tulleen sotavankitiedon mukaan se oli myös pudonnut, minkä seurauksena ylikersantti Rinkinevalle kirjattiin yksi ilmavoitto. TLeLv 16 sai myös elokuun 1944 lopulta alkaen käyttöönsä kotimaisia VL Myrsky -hävittäjiä, mutta sotalennoille ne eivät ehtineet. Laivue vastaanotti kuusi Myrskyä ennen sodan loppua. Laivue suoritti vuoden 1944 kolmen kesäkuukauden aikana 910 lentoa. Se menetti Lentorykmentti 2:een liitettynä kolme Fokker C.X:tä, kaksi Gloster Gladiatoria ja kaksi lentäjää. Laivue ampui alas samana aikana kolme viholliskonetta. Sodan lopulla laivueen tukikohta siirrettiin Hollolaan uuden valtakunnanrajan tuntumasta Värtsilästä 3. syyskuuta 1944.


title: Lentolaivue 16

text: "Kuvaajien lähteet:"


title: Zeke Zettner

text: Thomas ”Zeke” Zettner (21. syyskuuta 1948 – 10. marraskuuta 1973) oli yhdysvaltalainen The Stooges -rockyhtyeen jäsen. Hän toimi alun perin Stoogesin roudarina mutta korvasi yhtyeen alkuperäisbasisti Dave Alexanderin "Fun House" -albumin ilmestymisen jälkeen elokuussa 1970. Danny Fields äänitti Zettnerin ensimmäisen Stooges-esiintymisen 17. elokuuta 1970. Se julkaistiin vasta vuonna 2010 livealbumina nimellä "". Zettner ei ollut soittanut koskaan aikaisemmin ja oli hidas oppimaan. Yhtyeen kitaristi Ron Asheton on myöhemmin muistellut, että Zettnerin soittotaito oli korkeintaan välttävä.


title: Zeke Zettner

text: Zettner jätti The Stoogesin lähdettyään Vietnamiin alkuvuonna 1971. Hänet korvasi Jimmy Recca.


title: Zeke Zettner

text: Zettner oli heroiiniriippuvainen eikä pysynyt kauaa The Stoogesin jäsenenä. Hän kuoli heroiinin yliannostukseen 10. marraskuuta 1973, vain 25-vuotiaana.


title: The Weirdness

text: The Weirdness on The Stooges-rockyhtyeen neljäs albumi. Se ilmestyi 6. maaliskuuta 2007. Kyseessä on Stoogesin ensimmäinen albumi sitten vuoden 1973 "Raw Power"-albumin jälkeen sekä jäi yhtyeen kitaristin Ron Ashetonin viimeiseksi albumiksi. Asheton kuoli tammikuussa 2009. "The Weirdnessillä" soittavat yhtyeen alkuperäisjäsenet Iggy Pop, Ron Asheton ja Scott Asheton, sekä uudet jäsenet Mike Watt ja Steve Mackay. Albumin kappaleet ovat kaikki Popin ja Ashetonin veljesten käsialaa.


title: The Weirdness

text: Levy äänitettiin lokakuussa 2006. Mike Watt kirjoitti studiopäiväkirjaa äänityksistä yhtyeen kotisivuille, mutta se poistettiin pian ilman selityksiä. Levyn kappaleet "My Idea of Fun" ja "Free & Freaky" julkaistiin singleinä 20. helmikuuta 2007. "The Weirdness" sai kriitikoilta enimmäkseen negatiivisen vastaanoton.


title: Polonnaruwa

text: Polonnaruwa on kaupunki Sri Lankan pohjoisosassa.


title: Polonnaruwa

text: Polonnaruwasta tuli Ceylonin (nykyisen Sri Lankan) pääkaupunki sen jälkeen kun tamilit valloittivat Anuradhapuran vuonna 993. Alusta alkaen siellä elivät rinnakkain Etelä-Intiasta tullut hindukulttuuri ja singaleesien buddhalainen kulttuuri. Vuonna 1293 Etelä-Intiasta tulleet palkkasoturit valloittivat kaupungin, se hylättiin ja jäi viidakon peittoon.


title: Polonnaruwa

text: Polonnaruwa otettiin uudelleen käyttöön 1900-luvulla, kun vanha tekoallas kunnostettiin tukemaan maanviljelyä lähiseudulla. Nykyisin siellä on myös rautatieasema.


title: Polonnaruwa

text: Kaupungin vanha osa on Unescon maailmanperintökohde vuodesta 1982. Arkeologisella alueella on satoja rakennuksia kaupungin loistokaudelta: temppeleitä, stupia ja hautakammioita.


title: Harmondsworth

text: Harmondsworth on kylä Britanniassa Hillingdonin kaupunkipiirissä. Se rajoittuu Heathrow'n lentokenttäalueeseen. Kylässä on noin 1 500 asukasta. Sen tärkeimpiä nähtävyyksiä ovat 1100-luvulta peräisin oleva Mariankirkko ja 1400-luvulta peräisin oleva puurakenteinen maatilan ulkorakennus Great Barn. Ulkorakennuksen omistaa nykyisin English Heritage, ja se on säännöllisesti avoinna yleisölle..


title: Harmondsworth

text: Harmondsworthin uhkana on lentokentän laajennussuunnitelma. Kylästä ja naapurikylistä puretaan suunnitelman mukaan 750 taloa. Suojellut rakennukset, kirkko ja puinen talousrakennus, säilyvät. Laajennustöiden aloittaminen vaatii vielä parlamentin hyväksynnän kahdessa äänestyksessä 2017 ja 2018. Purku- ja rakennustyöt on suunniteltu aloitettavaksi 2020.


title: Mariankirkko (Harmondsworth)

text: Mariankirkko ("St Mary's Church") Harmondsworthissa on suojeltu keskiaikainen kivikirkko. Se on osittain peräisin 1100-luvulta. Heathrow'n lentoasema on vastuussa kirkon säilyttämisestä, sillä lentoasema omistaa maa-alueen, joka aiemmin kuului Heathrow'n kylään. Lentokentän laajennussunnitelman mukaan laajennuksen tieltä puretaan kirkkoa ympäröivän kylän ja lähiseudun rakennuksia.


title: Mariankirkko (Harmondsworth)

text: Harmondsworthin pappeja on ollut muun muassa Robert Lill De Burgh, joka oli Harmondsworthin kirkkoherra (1844–1874) ja West Draytonin kirkkoherra (1844–1879).


title: Pre-eksponentiaalinen tekijä

text: Pre-eksponentiaalinen tekijä eli taajuustekijä (tunnus A) on Arrheniuksen yhtälössä esiintyvä vakio, joka kuvaa reaktioon johtavien reagenssien törmäyksien yleisyyttä ja lämpötilan vaikutusta reaktionopeuteen. Tekijän yksikkö on ensimmäisen kertaluvun reaktioissa s.


title: Pre-eksponentiaalinen tekijä

text: Pre-eksponentiaalisen tekijän arvo voidaan määrittää kokeellisesti tai teoreettisesti törmäysteorian avulla. Pre-eksponentiaalisen tekijän suuruus riippuu reaktion entropian muutokseen suotuisuudesta. Suuri pre-eksponentiaalinen tekijä kuvastaa suotuisaa entropian muutosta ja pienet tekijän arvot vähemmän suotuisaa muutosta. Pre-eksponentiaalisen tekijän katsotaan usein olevan lämpötilasta riippumattoman. Pre-eksponentiaalisella tekijälle voidaan kuitenkin johtaa siirtymätilateorian ja Eyringin yhtälön perusteella riippuvuus ensimmäisen kertaluvun kinetiikkaa noudattavalle reaktiolle


title: Unescon maailmanperintökohteet Indonesiassa

text: Unesco on nimennyt Indonesiasta kahdeksan kohdetta maailmanperintöluetteloon. Kohteet ovat merkittäviä kulttuuri- tai luonnonperintönsä ansiosta.


title: Temppeli-instituutti

text: Temppeli-instituutti (, ) on taide- ja kulttuurihistoriallinen museo, tutkimuslaitos ja koulutuskeskus Jerusalemin vanhassakaupungissa. Sen perusti rabbi Yisrael Ariel vuonna 1987. Rabbi Ariel aikoo rakentaa toisen temppelin Temppelivuorelle.


Yhteinen sävel – ”Ei aika mennyt koskaan palaa” on Kerkko Koskisen albumi, joka julkaistiin vuonna 2009. Albumin kappaleet ovat Neuvostoliitossa sävellettyä musiikkia. Albumille valitut 12 kappaletta olivat jo aikoinaan Suomessakin suosittuja ja runsaasti radiosoittoa saaneita, kuten "Moskovan valot" ja "Ei aika mennyt koskaan enää palaa". Solisteina albumilla laulavat Paula Koivuniemi, Pauli Hanhiniemi, Vuokko Hovatta ja Tuure Kilpeläinen.Kaikki sovitukset Kerkko Koskinen.


Skandinaviska Socialistiska Arbetareförbundet i Amerika () oli Yhdysvalloissa vuosina 1904–1928 toiminut Amerikan sosialistisen työväenpuolueen skandinaavinen järjestö.


Järjestön edeltäjä oli skandinaavisiirtolaisten 1880-luvulla perustama Skandinaviska Socialistiska Förbundet, joka julkaisi vuodesta 1894 lähtien New Yorkissa "Arbetaren"-lehteä. Sen johtohahmot David Westerberg ja Erik Nordman liittyivät vuoden 1898 puoluehajaannuksen jälkeen Amerikan sosialistiseen puolueeseen, kun taas Daniel De Leonin sosialistisen työväenpuolueen kannattajat perustivat vuonna 1904 uuden järjestön Skandinaviska Socialistiska Arbetareförbundetin. Vuonna 1914 siitä tuli virallisestikin Amerikan sosialistisen työväenpuolueen jäsenjärjestö.


Skandinaviska Socialistiska Arbetareförbundet oli suurimmillaan vuonna 1909, jolloin sillä oli lähes 1 500 jäsentä yli 40 paikallisosastossa. Vuonna 1914 jäseniä oli noin 800. Arbetareförbundetin jäsenkunta koostui lähes yksinomaan ruotsalaisista ja keskittyi maantieteellisesti New Yorkiin, Bostoniin ja Uuden-Englannin teollisuusalueelle.


title: Skandinaviska Socialistiska Arbetareförbundet

text: "Arbetarenin" toimittajan Anders H. Lyzellin johtama kommunistiryhmä erosi Arbetareförbundetista vuonna 1920 ja muodosti sittemmin Skandinaviska Socialistförbundetin kanssa Förenade Skandinaviska Socialistförbundet av Amerika ("United Scandinavian Socialist Federation") -nimisen järjestön, joka marraskuussa 1922 liittyi kommunistiseen Workers’ Partyyn. Sosialistista työväenpuoluetta kannattaneeseen Arbetareförbundetiin jäi noin 250 jäsentä, ja vuonna 1928 heitä oli jäljellä vain noin 80. Järjestö ja sen lehti lakkautettiin saman vuoden lopulla.


title: Egyptin 22. dynastia

text: Egyptin 22. dynastia oli muinaisessa Egyptissä noin 943–720 eaa hallinnut dynastia. Dynastian kuninkaat olivat libyalaisia, jotka olivat asettuneet Egyptiin 20. dynastian aikoihin. Dynastia tunnetaan myös Bubastis-dynastiana, sillä sen faaraot hallitsivat Egyptiä Bubastiksesta käsin Shoshenkista alkaen.


title: Egyptin 22. dynastia

text: 22. dynastian tunnetut faaraot:


title: Alinenjärvi

text: Alinenjärvi on Pirkanmaalla Nokialla sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Alinenjärvi on osa Laajanojan valuma-aluetta.


title: Alinenjärvi

text: Järvi on 1,3 kilometriä pitkä, 800 metriä leveä ja sen pinta-ala on 44 hehtaaria. Se sijaitsee Nokian taajama-alueen länsipuolella Alisenjärvellä valtatie 11 eteläpuolella. Järven vesiallas on kaksiosainen. Keskellä järveä kaksi niemeä erottavat isomman läntisen altaan itäisestä altaasta. Altaiden välinen salmi on kivinen. Länsialtaassa on 30 metriä leveä saari ja itäaltaan etelärannassa sijaitsee pieni luoto. Järveen laskee viisi lyhyttä suo-ojaa, mutta tärkein tulo-oja on Ylisenjärven 400 metriä pitkä laskuoja. Se laskee järveen kohdassa, missä valtatie 11 sivuaa näkyvästi järven koillisrantaa. Järven oma laskuoja Laajanoja lähtee järven eteläpäästä ja juoksee luontaisesti mutkitelleen koko viiden kilometrin matkansa Nokian taajama-alueella. Oja alittaa monia katuja ja se muodostaa alajuoksulla pieniä patoaltaita ennen kuin se laskee Nokianvirtaan. Veden laskennallinen viipymä järvessä on 252 vuorokautta.


title: Alinenjärvi

text: Järven rantaviivan pituus on 4,9 kilometriä. Järven ympäristö on pääasiassa moreenipeitteistä metsämaastoa, mutta luoteessa ja etelässä on soistunutta metsää. Korkeimmat kalliomäet sijaitsevat itäisen altaan eteläpuolella. Rannoille on rakennettu kuusi vapaa-ajan asuntoa, joista yksi sijaitsee saaressa. Järvellä on neljä yhteisöjen ylläpitämää rantamajaa, joista pohjoisrannalla on lomakylä ja Nokian Invalidien lomakoti . Kolmas on Nokian Urheilijoiden maja , joka sijaitsee etelärannalla Laajanojan luusuan länsipuolella, ja neljäs on länsirannalla sijaitseva Nokian Rastin vuokramaja . Alisenjärven asuntoalue ulottuu lähes järvelle asti ja sieltä tulee monia kävelypolkuja järven etelärannoille. Itäisen altaan eteläpäässä sijaitsee yleinen uimaranta. Järvi jää valtatien 11, yhdystien 3001 ja Alisenjärven asuntoalueen tiiviin kolmion sisälle. Järven länsipään ylittää korkeajännitelinja.


title: Alinenjärvi

text: Alisenjärven vedenlaatua on tutkittu vuosina 1987, 1988 ja 1990–2015 ja näytteitä on otettu kolmelta paikalta. Alisenjärvi ja sen valuma-alueen yläpuoliset järvet valittiin vuonna 1991 pääkohteeksi valtion happamoituneiden vesistöjen tutkimusprojektiin. Tämän hankkeen aikana järvi kalkittiin kolmasti vuosina 1992, 2007 ja 2014. Ennen kalkituksia järven ravinnetasot vaihtelivat karujen ja lievästi rehevöityneiden järvien tasojen välillä. Kalituksen jälkeen fosforipitoisuudet ovat pysyneet matalina eli alle 12 mikrogrammaa litrassa vettä (µg/l). Vesi oli myös erittäin hapanta. Järvi on syvimmillään yli 13 metriä syvä ja siihen muodostuu lämpötilakerrostumisen seurauksena alus- ja päällysvettä. Hapen pitoisuudet laskevat voimakkaasti alusvedessä, missä hapen kemiallinen kuluminen on voimakasta. Syvänteessä esiintyy toisinaan happikatoa. Yläpuolisista järvistä kalkittiin myös Ruokejärvi ja Kalliojärvi sekä eräs suo koekalkittiin. Viimeisen kalkituksen jälkeen järven happamuustaso kohosi normaaliksi ja järven puskurikyky happamoitumista vastaan koheni selvästi. Alinenjärvi soveltuu virkistyskäyttöön kalkitsemisen jälkeen erittäin hyvin.


title: Alinenjärvi

text: Vuoden 1953 peruskartassa Alinenjärvi on erämaajärvi, jonka itäisen altaan ohitse kulki Pinsiölle johtava maantie. Se oli houkutellut tekemään neljä vapa-ajan asuntoja sekä saareen että itäisen altaan pohjoisrannalle ja etelärannalle. Sähkölinja ylitti järven saaren kautta vielä 1955, mutta sitä laajennettiin korkeajännitelinjaksi vuoden 1960 karttaan. Tämän jälkeen, kun valtatie 11 ja yhdystie 3001 rakennettiin, olivat järven rannat helposti saavutettavissa. Silloin rannoille ilmaantuivat yhteisöjen kolme rantamajaa ja muutama yksityinen vapaa-ajan asunto. Nykyisen uimarannan kohdalle oli vuoden 1975 karttaan merkitty tanssilava. Nokian kaupungin taajama-alue laajeni 1980-luvulla voimakkaasti luoteeseen ja Ikävänmaan metsiin rakennettiin silloin Alisenjärven asuntoaluetta. Järvi on kuulunut Haaviston jakokunnalle.


title: Speedo Masters Finland

text: Speedo Masters Finland on lahtelainen uimaseura, joka on erikoistunut masters-uintiin. Seura perustettiin 17.9.2013 ja hyväksyttiin samana vuonna Suomen Uimaliiton jäseneksi. Vuonna 2016 seuraan kuuluu 22 jäsentä. Seura järjestää harjoitus- ja valmennustilaisuuksia, antaa tietopuolista opetusta, toimeenpanee leirejä ja juhlia.


title: Speedo Masters Finland

text:
EM-kilpailut 2018 (Kranj, Slovenia)
EM-kilpailut 2016 (Lontoo, Englanti)MM-kilpailut 2015 (Kazan, Venäjä)


title: Speedo Masters Finland

text: MM-kilpailut 2014 (Montreal, Kanada)


title: Speedo Masters Finland

text: Euroopan ennätykset:


title: Juhani Tamminen (jääkiekkoilija, 1989)

text: Juhani Tamminen (s. 11. tammikuuta 1989 Hämeenlinna) on suomalainen jääkiekkoilija, joka edustaa SM-liigajoukkue Tampereen Ilvestä. Hän on pelipaikaltaan keskushyökkääjä. Tamminen on luonnehtinut itseään pelaajana enemmän syöttelijänä kuin maalintekijänä sekä taiteilijasieluna, jonka vahvuuksiin kuuluu pelinrakentaminen ja luovien ratkaisujen tekeminen. Hän on maininnut kehityskohteikseen luistelun ja laukauksen.


title: Juhani Tamminen (jääkiekkoilija, 1989)

text: Tamminen on Hämeenlinnan Pallokerhon kasvatti. Hän pelasi kaikki A-juniorivuotensa seuran kakkosjoukkueessa A-nuorten II-divisioonassa. Tammisen omien sanojen mukaan HPK:n A-nuorten SM-liigajoukkueen silloinen päävalmentaja Jussi Tapola ei huolinut häntä joukkueeseensa asenneongelmien vuoksi. Tamminen oli kaudella 2007–2008 HPK:n paras pistemies ja maalintekijä tehoilla 17+13=30. Kaudella 2008–2009 hän oli joukkueen paras pistemies ja syöttäjä tehoilla 7+20=27. Kaudella 2009–2010 Tamminen nousi HPK:n kapteeniksi ja voitti tehoilla 16+34=50 koko A-nuorten II-divisioonan syöttöpörssin sekä jakoi pistepörssin kolmannen sijan SaPKon Eero Räisäsen kanssa. Tultuaan yli-ikäiseksi A-nuorissa hän vietti kauden 2010–2011 HPK Inkkareiden II-divisioonajoukkueessa. Tamminen oli Suomi-sarjan nousukarsinnoissa joukkueen paras pistemies ja maalintekijä tehoilla 13+18=31.


title: Juhani Tamminen (jääkiekkoilija, 1989)

text: Kaudeksi 2011–2012 Tamminen siirtyi Suomi-sarjajoukkue Forssan Palloseuran riveihin. Kaudella 2012–2013 hän oli tehoilla 25+48=73 joukkueen paras syöttäjä ja toiseksi paras pistemies Mika Erkkilän jälkeen. Tamminen sijoittui koko sarjan syöttöpörssissä kolmanneksi ja pistepörssissä viidenneksi. Kaudella 2013–2014 hän oli FPS:n toiseksi paras maalintekijä ja kolmanneksi paras pistemies tehoilla 17+22=39. Pudotuspeleissä Tamminen jakoi joukkueen sisäisen pistepörssin voiton Sami Kaislehdon kanssa tehoilla 2+6=8. Hän voitti kauden päätteeksi Suomi-sarjan hopeaa. Kaudella 2014–2015 Tamminen nousi FPS:n kapteenistoon ja oli joukkueen toiseksi paras pistemies Antti Tenkasen jälkeen tehoilla 19+33=52. Hän sijoittui Suomi-sarjan pistepörssissä viidenneksi.


title: Juhani Tamminen (jääkiekkoilija, 1989)

text: Tamminen teki FPS:ssä neljän viettämänsä kauden aikana runkosarjassa yhteensä 146 ottelussa tehot 75+123=198. Hän on ennen kautta 2016–2017 joukkueen seurahistorian kaikkien aikojen eniten tehopisteitä Suomi-sarjan runkosarjassa tehnyt pelaaja. FPS on pelannut Suomi-sarjassa kaudesta 2007–2008 lähtien. Tamminen ei suurista pistemääristään huolimatta lähtenyt FPS:stä pääasiassa opiskelujensa vuoksi. Hänelle oli kysyntää Mestiksestä ja Tammisen omien sanojen mukaan Heinolan Peliitat kysyi häntä kauden 2012–2013 siirtotakarajalla joukkueeseensa, mutta siirto kariutui FPS:n vaatiessa Tammisesta liian suuria siirtokorvauksia.


title: Juhani Tamminen (jääkiekkoilija, 1989)

text: Kaudeksi 2015–2016 Tamminen siirtyi vuoden mittaisella sopimuksella Mestiksen nousijajoukkue Rovaniemen Kiekkoon. Hänen ensimmäinen Mestis-kautensa toi 36 runkosarjaottelussa tehot 5+13=18 ja neljässä karsintasarjan ottelussa tehot 1+2=3. Kaudella 2016–2017 Tamminen johti 13 pelaamansa ottelun jälkeen koko sarjan pistepörssiä tehoilla 7+8=15, kunnes RoKi lainasi hänet lokakuussa 2016 alustavasti marraskuun maaottelutaukoon asti kestävällä, toistaiseksi voimassa olevalla lainasopimuksella seuran tuoreen yhteistyöjoukkueen, SM-liigajoukkue Helsingin IFK:n riveihin. Tamminen teki näin ollen liigadebyyttinsä 27-vuotiaana 29. lokakuuta 2016 vieraissa Tapparaa vastaan. Hän sai ottelussa jääaikaa 10.25 minuuttia. Tamminen pelasi HIFK:ssa kolme runkosarja- ja yhden Mestarien liigan ottelun. Maajoukkuetauolla hänet valittiin Mestiksen lokakuun kuukauden pelaajaksi. Hän sijoittui lopulta tehoilla 15+28=43 sarjan pistepörssissä seitsemänneksi. Tamminen valittiin kauden päätteeksi Mestiksen ensimmäiseen tähdistökentälliseen.


title: Juhani Tamminen (jääkiekkoilija, 1989)

text: Tamminen siirtyi kaudeksi 2017–2018 vuoden mittaisella SM-liigasopimuksella Tampereen Ilvekseen. Hän teki liigauransa avausmaalin kauden neljännessä ottelussa 15. syyskuuta 2017 vieraissa Vaasan Sportia vastaan. Tamminen sai ottelussa myös syöttöpisteen Teemu Rautiaisen tekemään maaliin. Juha Ilkka valitsi hänet ottelun Alumnien tähtien kakkostähdeksi. Kaikkiaan Tamminen teki ensimmäisen kokonaisen SM-liigakautensa aikana 48 runkosarjaottelussa tehot 9+13=22. Hän sai vastuuta aina ykkösylivoimasta asti. Marraskuussa 2017 Tamminen teki Ilveksen kanssa vuoden mittaisen jatkosopimuksen.


title: Juhani Tamminen (jääkiekkoilija, 1989)

text: Tamminen herätti varsinkin HIFK:hon siirtyessään huomiota myös nimellään. Hän sai seuralta myös pelinumerokseen 79, millä numerolla Suomen A-maajoukkuekapteenina, jääkiekkovalmentajana sekä -persoonana tunnettu täyskaima Juhani Tamminen on aateloitu Jääkiekkoleijonaksi. Vanhemman Tammisen "Aurinkokuningas" -lempinimen mukaisesti nuorempi Tamminen käyttää omalla Instagram-tilillään puolestaan nimimerkkiä "Aurinkoprinssi".


title: Juhani Tamminen (jääkiekkoilija, 1989)

text: Tamminen on siviiliammatiltaan rakennusmestari. Hänen enonsa on HPK:n SM-liigajoukkueessa kaudella 1983–1984 pelannut Harri Ojanperä.


title: Have Some Fun: Live at Ungano’s

text: Have Some Fun: Live at Ungano’s on rockyhtye The Stoogesin livealbumi. Se äänitettiin 17. elokuuta 1970 yhtyeen konsertissa Manhattanilla sijainneessa Ungano’s-yökerhossa, ja julkaistiin neljä vuosikymmentä myöhemmin marraskuussa 2010.


title: Have Some Fun: Live at Ungano’s

text: The Stooges oli erottanut elokuussa 1970 basistinsa Dave Alexanderin tämän vakavan päihdeongelman vuoksi. Hän pilasi viimeisen keikkansa Goose Lake Music-festivaaleilla esiintymällä alkoholin ja huumeiden vaikutuksen alaisena. Alexanderin tilalle otettiin yhtyeen roudari Zeke Zettner. Hän ei ollut Daveen verrattuna taitava soittaja, mutta parempaa ehdokasta ei siihen hätään keksitty. Yhtyeeseen lisättiin kitaristi Ron Ashetonin toiveesta myös toinen kitaristi Bill Cheatman, joka oli myös ollut aiemmin sen roudari. Uusi kokoonpano esiintyi kolmena peräkkäisenä iltana Ungano’s-yökerhossa New Yorkissa juhlistaakseen uuden "Fun House"-albuminsa ilmestymistä. The Stoogesin levy-yhtiössä työskennellyt Danny Fields oli yleisön joukossa ja äänitti ensimmäisen konsertin kasettinauhurilla. Yhtye esitti kaikki "Fun Housen" kappaleet sekä uuden "Have Some Fun"-kappaleen, jota ei ole julkaistu muilla The Stoogesin albumeilla. Yleisön joukossa olivat jazzmuusikko Miles Davis ja blueskitaristi Johnny Winter. Davis piti yhtyeestä suuresti ja kävi tapaamassa heitä konsertin jälkeen.


title: Have Some Fun: Live at Ungano’s

text: The Stoogesin konsertti alkoi puoli tuntia ennen yökerhon sulkeutumisaikaa. Se päättyi vapaamuotoiseen jammailuun, jonka aikana laulaja Iggy Pop istahti lavalle ja alkoi kertoa muistoja lapsuudestaan. Hän harmitteli sitä, että oli ollut lapsuudessaan yksinäinen ja väärinymmärretty.


title: Unescon maailmanperintökohteet Vietnamissa

text: Unesco on nimennyt Vietnamista kahdeksan kohdetta maailmanperintöluetteloon. Kohteet ovat merkittäviä kulttuuri- tai luonnonperintönsä ansiosta.


title: Ready to Die (The Stoogesin albumi)

text: Ready to Die on yhdysvaltalaisen rockyhtye The Stoogesin viides ja viimeinen studioalbumi, joka julkaistiin 30. huhtikuuta 2013 levymerkillä Fat Possum Records. Kaksi kuukautta aiemmin helmikuussa yhtyeen laulaja Iggy Pop oli ilmoittanut yhtyeeltä olevan ilmestymässä uutta musiikkia. Albumi on saanut hyviä arvioita kriitikoilta. Sen kappaleista eniten huomiota on saanut "DD's", jossa Pop laulaa rakkaudestaan suuria rintoja kohtaan.


title: Ready to Die (The Stoogesin albumi)

text: "Ready to Dien" lupailtiin olevan jatko-osa The Stoogesin klassikkoalbumille "Raw Power". James Williamson palasi tällä albumilla takaisin yhtyeeseen korvaamaan vuonna 2009 kuolleen Ron Ashetonin. Williamson on myös tuottanut levyn ja tehnyt Popin kanssa sen kappaleet. Yhtyeen rumpali Scott Asheton ja saksofonisti Steve Mackay kuolivat vuosina 2014 ja 2015, joiden myötä The Stooges vaipui ensin hiljaiseloon ja lopulta hajosi kesäkuussa 2016.


title: Veikkausliigan kausi 2017

text: Veikkausliigan kausi 2017 oli Suomen jalkapallon pääsarjan Veikkausliigan 28. kausi. Kausi alkoi 5. huhtikuuta 2017 ja se päättyi 28. lokakuuta 2017. IFK Mariehamn lähti kauteen hallisevana Suomen mestarina.


title: Veikkausliigan kausi 2017

text: Kausi 2017 pelattiin kahdentoista joukkueen kolminkertaisena sarjana. Kauden aikana ei pidetty minkäänlaista kesätaukoa, vaan maajoukkueiden leiri- ja ottelujaksoja lukuun ottamatta Veikkausliigaa pelattiin tasaisella tahdilla keväästä syksyyn. Yhteensä Veikkausliigassa pelattiin 198 ottelua kaudella 2017. Kaikki ottelut esitettiin myös suorana lähetyksenä IS Extrassa ja Ruutu+:ssa.


title: Veikkausliigan kausi 2017

text: HJKn liigapeleissä pelasivat kauden aikana seuraava pelaajat (Kausi 2017 ottelut/maalit): Anthony Annan (30/3), Sebastian Dahlström (26/3), Thomas Dähne (28/-), Aapo Halme (13/1), Ville Jalasto (20/2), Ousman Jallow (20/4), Evans Mensah (29/8), Alfredo Morelos (12/11), Faith Friday Obilor (24/2), Vincent Onovo (9/-), Hannu Patronen (15/3), Akseli Pelvas (31/14), Juha Pirinen (30/-), Demba Savage (24/6), Rafinha (31/2), Atomu Tanaka (23/3), Markus Uusitalo (12/-), Filip Valenčič (17+16/8+7) - Valenčič tuli kesken kauden PS Kemistä HJK:hon, Mosa (16/2).


title: Veikkausliigan kausi 2017

text: "Yhteistulos 1–1. Honka voitti vierasmaaleilla."


title: Veikkausliigan kausi 2017

text: 16 maalia


title: Veikkausliigan kausi 2017

text: 15 maalia


title: Veikkausliigan kausi 2017

text: 14 maalia


title: Veikkausliigan kausi 2017

text: 13 maalia


title: Veikkausliigan kausi 2017

text: 12 maalia


title: Veikkausliigan kausi 2017

text: 11 maalia


title: Veikkausliigan kausi 2017

text: Kymmenen maalia


title: Veikkausliigan kausi 2017

text: Yhdeksän maalia


title: Veikkausliigan kausi 2017

text: Kahdeksan maalia


title: Veikkausliigan kausi 2017

text: Seitsemän maalia


title: Veikkausliigan kausi 2017

text:
Kuusi maalia
12 maalisyöttöä


title: Veikkausliigan kausi 2017

text: Yhdeksän maalisyöttöä


title: Veikkausliigan kausi 2017

text: Kahdeksan maalisyöttöä


title: Veikkausliigan kausi 2017

text: Seitsemän maalisyöttöä


title: Veikkausliigan kausi 2017

text: Kuusi maalisyöttöä


title: Veikkausliigan kausi 2017

text: Viisi maalisyöttöä


title: Veikkausliigan kausi 2017

text: Neljä maalisyöttöä


title: Xi’anin metro

text: Xi’anin metro on metrojärjestelmä Xi’anin kaupungissa Kiinassa. Metron ensimmäinen osa avattiin 16. syyskuuta 2011. Nykyään järjestelmä sisältää kaksi linjaa. Suunnitelmissa on seitsemän linjan ja 243,2 kilometrin pituinen metroverkosto vuoteen 2021 mennessä.


title: Kevin Labanc

text: Kevin Labanc (s. 12. joulukuuta 1995 Staten Island, New York, Yhdysvallat) on yhdysvaltalainen jääkiekkoilija, joka pelaa NHL-joukkue San Jose Sharksin organisaatiossa. Hän on pelipaikaltaan oikea laitahyökkääjä ja laukoo oikealta.


title: Kevin Labanc

text: Labanc pelasi kauden 2009–2010 New Jersey Colonnialsin junioreissa ja kauden 2010–2011 MetJHL- ja AtJHL-juniorisarjoja New Jersey Rocketsissa. Kesällä 2011 hänet varasi sekä Des Moines Buccaneers 37. pelaajana USHL:n varaustilaisuudessa että Barrie Colts 103. pelaajana OHL:n varaustilaisuudessa. Labanc pelasi kaksi seuraavaa kautta kuitenkin Yhdysvaltain maajoukkueen kehitysohjelman mukana pelaten mm. USHL:ää. Hänen oli tarkoitus mennä Notre Damen yliopistoon vuonna 2014, mutta Labanc kuitenkin perui suunnitelmansa ja siirtyi kaudeksi 2013–2014 Barrie Coltsin OHL-joukkueeseen. Hänen tulokaskautensa toi siellä runkosarjassa tehot 11+24=35. Labanc pelasi kauden aikana myös CCM/USA Hockey All-American Prospects Gamessa.


title: Kevin Labanc

text: San Jose Sharks varasi Labancin kuudennella kierroksella 171. pelaajana . Kaudella 2014–2015 hänen tehonsa OHL:ssä nousivat lähes kolminkertaisiksi tulokaskaudesta. Labanc oli tehoilla 31+76=107 Barrie Coltsin paras syöttäjä ja toiseksi paras pistemies Joseph Blandisin jälkeen. Hän jakoi koko OHL:n syöttöpörssin kolmannen sijan Erie Ottersin Connor McDavidin kanssa ja sijoittui pistepörssissä kuudenneksi. Kaudella 2015–2016 Labanc voitti koko liigan piste- ja syöttöpörssin tehoilla 39+88=127. Hänet palkittiin pistepörssivoitostaan Eddie Powers Trophylla ja tehokkaimpana oikeana laitahyökkääjänä Jim Mahon Trophylla. Labanc voitti myös OHL:n tehotilaston lukemalla +60. Pudotuspeleissä hän oli Coltsin paras pistemies ja syöttäjä tehoilla 6+20=26 ja Labanc jakoi joukkueen sisäisen tehotilaston voiton Andrew Mangiapanen kanssa lukemalla +14. Hänet palkittiin kauden päätteeksi OHL:n parhaana yli-ikäisenä (täyttänyt syyskauden loputtua 20 vuotta) pelaajana Leo Lalonde Trophylla ja Labanc valittiin liigan toiseen tähdistökentälliseen.


title: Kevin Labanc

text: Maaliskuussa 2016 Labanc teki kolmivuotisen tulokassopimuksen San Jose Sharksin kanssa. OHL-kauden 2015–2016 päätyttyä, huhtikuun lopulla hän liittyi amatööritry-out -sopimuksella AHL-joukkue San Jose Barracudaan, jossa Labanc pelasi yhden runkosarjaottelun. Myös syksyn 2016 harjoitusleirin päätteeksi Sharks lähetti hänet Barracudaan. Labanc debytoi Sharksin NHL-joukkueessa 8. marraskuuta 2016 vieraissa Washington Capitalsia vastaan. Hänet merkittiin joukkueen kakkosketjuun Logan Couturen ja Joonas Donskoin ketjuun. Labanc sai ottelussa jääaikaa 13.23 minuuttia ja hän keräsi teholukeman +1. Labanc sai myös yhden kahden minuutin jäähyn kampituksesta. NHL-uransa avausmaalin hän teki viidennessä ottelussaan 17. marraskuuta 2016 vieraissa St. Louis Bluesia vastaan. Labanc pelasi lopulta suurimman osan kaudesta 2016–2017 Sharksissa, jossa tulokaskausi toi 55 runkosarjaottelussa tehot 8+12=20. AHL:ssä hän teki 19 runkosarjaottelussa tehot 6+13=19 ja kolmessa playoff-ottelussa tehot 1+1=2.


title: Kevin Labanc

text: Labanc edusti Yhdysvaltoja alle 18-vuotiaiden MM-kilpailuissa vuonna 2013, jolloin hän voitti hopeaa. Labanc pelasi myös World U-17 Hockey Challengessa vuonna 2012, jolloin hän voitti hopeaa.


title: Norcia

text: Norcia on kunta Keski-Italiassa Umbrian hallintoalueella olevassa Perugian maakunnassa.


title: Norcia

text: Kunta sijaitsee Monti Sibillinin kansallispuistossa, joka muodostettiin Marchen ja Umbrian alueille vuonna 1993. Kunnan keskustassa olevan pyhän Benediktuksen aukion ("Piazza San Benedetto") laidalla sijaitsevat tärkeimmät nähtävyydet. Näitä ovat goottilainen pyhän Benediktuksen basilika, Santa Maria Argentean katedraali, nelisivuinen linnoitus ("La Castellina") sekä kaupungintalo ("Palazzo Comunale"). Aukion keskellä on pyhän Benediktuksen veistos.


title: Norcia

text: Norcian lähellä sattui 30. lokakuuta 2016 voimakas 6,6 magnitudin maanjäristys, joka aiheutti tuhoa kaupungissa ja muun muassa pyhän Benediktuksen basilika tuhoutui osittain.


title: Full Frontal with Samantha Bee

text: Full Frontal with Samantha Bee on yhdysvaltalainen satiirinen uutisohjelma.


title: Full Frontal with Samantha Bee

text: Ohjelma koostuu pääosin Samantha Been monologista ja sekä ajoittaisista reporteista ja haastatteluista. Samantha Bee toimi aikaisemmin "The Daily Shown" kirjeenvaihtajana.


title: Full Frontal with Samantha Bee

text: "Full Frontalin" ensi-ilta oli 8. helmikuuta 2016. Ohjelmaa esittää Yhdysvalloissa TBS ja Kanadassa Comedy Network.


title: Samantha Bee

text: Samantha Bee on kanadalais-yhdysvaltalainen koomikko, käsikirjoittaja, tuottaja, näyttelijä ja televisiojuontaja. Bee toimi 12 vuotta The Daily Show with Jon Stewart-uutissatiirin kirjeenvaihtaja ollen sen pitkäaikaisin vakituinen kirjeenvaihtaja. Vuodesta 2016 alkaen Bee on tehnyt nimeään kantavaa Full Frontal with Samantha Bee -uutissatiiria TBS-kanavalle.


title: Samantha Bee

text: Bee on alkujaan kanadalainen.


title: Koukkula

text: Koukkula voi tarkoittaa ainakin seuraavia:


title: Ryan Carpenter

text: Ryan Carpenter (s. 18. tammikuuta 1991 Oviedo, Florida, Yhdysvallat) on yhdysvaltalainen jääkiekkoilija, joka edustaa Vegas Golden Knightsia.


title: Ryan Carpenter

text: Sioux City Musketeers varasi Carpenterin 99. pelaajana vuoden 2008 USHL:n varaustilaisuudessa. Hän siirtyi joukkueeseen kaudeksi 2009–2010. Tällöin hän pelasi 58 ottelua tehden kymmenen maalia sekä 12 syöttöpistettä. Carpenter valittiin seuraavalla kaudella Musketeersin kapteeniksi. Hän teki 59 ottelussa tehot 13+32=45. Kolmeen pudotuspeliotteluun hän teki kaksi maalia sekä yhden syöttöpisteen.


title: Ryan Carpenter

text: Kahden Musketeersissa pelatun kauden jälkeen Carpenter siirtyi Bowling Greenin osavaltionyliopiston joukkueeseen. Hän pelasi 44 ottelua, joissa teki tehot 11+19=30. Carpenter valittiin toiseksi kaudekseen 2012–2013 joukkueensa kapteeniksi. 41 ottelussa syntyi 18 maalia sekä 15 syöttöpistettä. Kausi 2013–2014 oli Carpenterin viimeinen yliopistosarjassa. Hän pelasi vain 15 ottelua tehden niissä kahdeksan maalia sekä kahdeksan syöttöpistettä eli yhteensä 16 tehopistettä.


title: Ryan Carpenter

text: Yliopistokauden päätyttyä NHL:ään varaamaton Carpenter teki tulokassopimuksen San Jose Sharksin kanssa. Loppukauden aikana hän pelasi Sharksin AHL-farmiseura Worcester Sharksissa. Hän pelasi 12 runkosarjaottelua, joissa sai tilastoihinsa kaksi syöttöpistettä sekä neljä kahden minuutin rangaistusta. Carpenter osallistui Sharksin kautta 2014–2015 edeltäneelle harjoitusleirille. Hänet kuitenkin lähetettiin farmiin. Ensimmäisellä täydellä ammattilaiskaudellaan Carpenter pelasi Worcesterissa 74 ottelua tehoin 12+22=34. Lisäksi hän pelasi neljä pudotuspeliottelua, joissa teki yhden maalin sekä kaksi syöttöpistettä.


title: Ryan Carpenter

text: Myös ennen kautta 2015–2016 Sharks lähetti Carpenterin AHL:n puolelle uuteen farmiseuraan San Jose Barracudaan. Carpenter ehti pelata 20 AHL-ottelua tehoin 2+16=18 ennen kuin hänet nostettiin ensimmäisen kerran urallaan NHL-kokoonpanoon 11. joulukuuta 2015. Hän debytoi liigassa seuraavana päivänä Sharksin ottelussa Minnesota Wildia vastaan. Hän sai ottelussa jääaikaa 7.27 minuuttia. Hänet lähetettiin debyytin jälkeen takaisin AHL:ään, jossa hän teki kauden aikana yhteensä 55 tehopistettä 66 ottelussa.


title: Ryan Carpenter

text: Kesällä 2016 Carpenter solmi yksivuotisen jatkosopimuksen Sharksin kanssa. Carpenter aloitti kauden 2016–2017 Sharksissa NHL:n puolella, mutta hänet lähetettiin 22. lokakuuta AHL:ään ilman, että hän ehti pelata peliäkään.


title: Olaus Arenius

text: Olaus Magni Arenius (1611 Varnum, Värmlanti, Ruotsi – 7. elokuuta 1682 Maalahti) oli ruotsalaissyntyinen Suomeen muuttanut kirkkoherra ja uskonnollinen kirjailija joka julkaisi ensimmäiset ruotsinkieliset postillat Suomessa.


title: Olaus Arenius

text: Areniuksen vanhemmat olivat talonpoika Måns ja Ingeborg Larsdotter. Hän tuli vuonna 1640 Suomeen opiskelemaan vastaperustettuun Turun akatemiaan ja hänet vihittiin papiksi 1643. Arenius toimi aluksi kotisaarnaajana Turun hovioikeuden presidentti Jöns Kurckin perheessä. Hänestä tuli Maalahden kirkkoherra 1649 ja hän oli tässä virassa kuolemaansa saakka.


title: Olaus Arenius

text: Arenius julkaisi pääosin omalla kustannuksellaan kolme saarnakokoelmaa sekä yksittäisiä rukouspäivä- ja ruumissaarnoja.


title: Persialainen puutarha

text: Persialainen puutarha on vuonna 2011 luotu Unescon maailmanperintökohde, johon kuuluu yhdeksän klassista puutarhaa eri puolilla nykyistä Irania. Ne noudattavat Kyyros II Suuren ajalta peräisin olevia suunnitteluperiaatteita. Kaikki puutarhat on jaettu neljään osaan, jotka kuvaavat zarathustralaisuuden neljää elementtiä (taivas, maa, vesi, kasvit) ja vedellä on niissä keskeinen osa sekä maiseman elementtinä että kasvien kastelussa. Puutarhoissa on myös erilaisia rakennelmia, huvimajoja ja muureja. Ne ovat vaikuttaneet puutarhasuunnitteluun Intiassa ja Espanjassa asti.


title: Persialainen puutarha

text: Puutarhat ovat


title: Civilization VI

text: Sid Meier's Civilization VI (yleisesti "Civilization VI" tai "Civilization 6") on Firaxis Gamesin kehittämä ja 2K Gamesin julkaisema vuoropohjainen strategiapeli. Peli julkaistiin Windowsille 21. ja OS X:lle 24. lokakuuta 2016. Peli on myös julkaistu Linuxille 21. huhtikuuta 2017.


title: Civilization VI

text: "Civilization VI:stä" on julkaistu Civilization-pelisarjan 25-vuotisjuhlan kunniaksi 20 000 kappaleen keräilypainos, joka sisältää normaalin pelin lisäksi neljä "Civilization VI:n" julkaisun jälkeen ilmestyvää lisäsisältöpakettia, "Civilization Through the Years" -kirjan, pelin musiikin digitaalisena, Aztec Civilization Packin ja pelisarjan 25-vuotisjuhlan kunniaksi tehdyn juhlarahakokoelman. "Civilization VI" on virallisesti saatavilla 12 eri kielellä, mutta ei suomeksi. Peliin on kuitenkin saatavilla epävirallinen suomenkielinen käännös. Peliin on julkaistu kaksi suurempaa lisäosaa; Civilization VI: Rise & Fall, joka julkaistiin helmikuussa 2018 ja Civilization VI: Gathering Storm, joka julkaistaan helmikuussa 2019


title: Civilization VI

text: "Civilization VI:ssä" pelaaja saa aluksi soturin sekä uudisasukkaan jolla pelaaja tulee perustaa valtakuntansa pääkaupunki, eli Capital. Pääkaupunki on elintärkeä pelissä selviytymisen kannalta, ja sen menettäminen tarkoittaa käytännössä pelin päättymistä vaikkakin sen voi sodan kautta vallata takaisin itselleen. Näiden avulla lähdetään kehittämään omaa sivilisaatiota. Uudisasukkailla voi vallata itselleen uusia alueita kartalta. "Civilization VI:ssä" on 19 eri sivilisaatiota. Muiden sivilisaatioiden kanssa voi sotia ja käydä kauppaa. Pelin kartta on on jaettu kuusikulmion muotoisiin alueisiin, joita kutsutaan heksoiksi. "Civilization VI:n" voi voittaa joko sodankäynnin, kulttuurin, tieteen tai uskonnon keinoin. "Civilization VI:ssä" ei ole pelisarjan edellisistä osissa ollutta diplomatiavoittoa.


title: Civilization VI

text: Uutuutena "Civilization VI:ssä" monille rakennuksille tulee rakentaa aluksi oma kaupunginosa, joka vie tilaa muulta kaupungin kehittämiseltä. Jotkin alueet saavat lisätehoa viereisistä heksoista, kun ne sijoittaa oikein. Esimerkiksi työmaa-alue tuottaa normaalia enemmän louhoksen vieressä.


title: Civilization VI

text: Ihmeet vievät "Civilization VI:ssä" oman heksan, ja jotkin ihmeet täytyy sijoittaa tietynlaiseen paikkaan.


title: Civilization VI

text: "Civilization VI:n" tunnuskappale on Christopher Tinin säveltämä "Sogno di Volare". Jokaiselle pelin 19 sivilisaatiolle on neljä kappaletta, jotka kuvastavat sivilisaatioiden sen hetkistä aikakautta.


title: Civilization VI

text: "Civilization VI" saavutti hyvän vastaanoton. Arvosteluja keräävässä Metacriticissä sen arvostelun keskiarvo on 90 / 100.


title: Civilization VI

text: "Civilization VI" sai monissa arvosteluissa kehuja sarjan vahvuuksien säilyttämisestä ja hyvistä uudistuksista.


title: Civilization VI

text: Domen arvostelija Miikka Lehtonen kehui arvostelussaan "Civilization VI:n" pelisarjan aiemmista osista kehittynyttä tekoälyä, uudelleenpeluuarvoa ja pelaajan valintojen mukaan muuttuvaa musiikkia. Arvostelussa kuitenkin moitittaan peliä sekavasta käyttöliittymästä.